# REPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/19-01/3

URBROJ: 238-11-04-01/02-19-2

Samobor, 30.05.2019.

## ZAPISNIK

s 18. sjednice Gradskog vijeća Grada Samobora, održane 30. svibnja 2019. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 14.00 sati**.

**NAZOČNI VIJEĆNICI:** Franjo Bedeničić,Miljenko Bišćan, Davor Daničić, Irena Franceković, Damir Gorišek, Ivan Horvat, Đurđica Jančikić, Irena Kapor, Ivan Kaselj, Svebor Labura, Željko Mataušić, Lovro Mihelić, Andrija Noršić, Matilda Mihaela Purić, Zlatko Rešetar, Vladimir Skendrović, Miran Šoić, Ivana Šolčić, Franjo Štefanić, Luka Tomovski, Petra Vlahović

**IZOČNI VIJEĆNICI**: - Željko Bošković - opravdao, Maja Gračanin - opravdala, Vinko Jaklenec - opravdao, Damir Skok - opravdao

**PROČELNICA:** Valentina Horvat

**OSTALI:**

* Krešo Beljak, gradonačelnik Grada Samobora
* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Juro Horvat, Marinko Džepina, Mladen Ogrinc, pročelnici upravnih tijela Grada Samobora
* Natko Gaberc, voditelj Referada za komunalnu infrastrukturi i promet u Upravnom odjelu za komunalne djelatnosti
* Igor Rizmanovski, voditelj Referade za opće poslove i poslove Gradskog vijeća u Upravnom odjela za opće, pravne i tehničke poslove
* Tamara Mekinjić, unutarnja revizorica
* Petra Aralica, voditeljica Referade za odnose s javnošću i informatičke poslove u Upravnom odjelu za opće pravne i tehničke poslove
* Josip Petrić, viši referent za informatičke poslove u Upravnom odjelu za opće, pravne i tehničke poslove
* Maja Razum, administrativna tajnica u Upravnom odjelu za opće, pravne i tehničke poslove
* Ivica Karoglan, direktor trgovačkih društava Komunalac d.o.o. i Odvodnja Samobor d.o.o.
* Antun Oklopčić, direktor trgovačkog društva Energo Metana d.o.o.
* Mirjana Dimnjaković, Jelena Vojvoda, Vladimir Čerkez, Martina Trošelj, Sandra Ivanuš, ravnatelji ustanova Grada Samobora
* Mladen Žitković, zapovjednik Javne vatrogasne postrojbe Grada Samobora
* Željko Koščica, predsjednik Vatrogasne zajednice Grada Samobora
* Marijana Radek, tajnica Samoborskog športskog saveza
* Stjepan Črnjak, predsjednik Zajednice tehničke kulture Grada Samobora
* javnost

**Predstavnici sredstava javnog priopćavanja.**

**ZAPISNIČARKA:** Nada Gorišek

**MIRAN ŠOIĆ** – Lijepi pozdrav svima, evo danas nam je nazočan i gradonačelnik, saborski zastupnik je prisutan na sjednici. Mislim da možemo krenuti s današnjom 18. sjednicom. Da bi mogli početi raditi i donositi pravovaljane odluke molim gosp. Rizmanovskog da prozove vijećnike na standardan način.

**IGOR RIZMANOVSKI** – Pristupamo utvrđivanju nazočnosti na sjednici prozivkom vijećnika.

**MIRAN ŠOIĆ** – Dakle, možemo konstatirati da od 25 vijećnika nazočan je 21 vijećnik, a 4 su izočna, te otvaram našu 18. sjednicu Gradskog vijeća Grada Samobora.

Prije nego utvrdimo dnevni red predlažem da verificiramo Zapisnik sa 17. sjednice održane 28.03.2019. godine. Da li ima primjedbi ili pitanja?

Ako nema, dajem na glasovanje da se isti prihvati i verificira.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

**I.**

Verificira se Zapisnik sa 17. sjednice Gradskog vijeća Grada Samobora održane 28. ožujka 2019. godine, u tekstu kao što je dan u materijalima za sjednicu.

**II.**

Tekst Zapisnika prilaže se ovom zaključku i njegov je sastavni dio.

**MIRAN ŠOIĆ** - Uz poziv za današnju sjednicu primili ste prijedlog Dnevnog reda, s time da ja kao predsjednik Gradskog vijeća sukladno članku 125. stavku 4. Poslovnika Gradskog vijeća predlažem da se sa dnevnog reda skine točka 21. Izvješće o izvršenju Programa rada i razvitka te financijskog plana Samoborskog muzeja za 2018. godinu, a dosadašnja točka 22. postaje točka 21. i tako do kraja.

Pitam da li ima prijedloga za izmjenu i dopunu dnevnog reda?

**VLADIMIR SKENDROVIĆ -** Zanima me pošto skidate točku s dnevnog reda, koji su razlozi skidanja, s obzirom da smo svi dobili jedan mail, mogu slobodno reći dosta alarmantan, na vijećnike, potpisan od stručnih službi i djelatnika Muzeja, koji dosta dramatično optužuju i ravnatelja i zamjenika, pa možda ne bi bilo loše da se to prokomentira i da se vidi da li su svi upućeni u to. Vidim da su na razne adrese dolazili i da je to tema koju bi ipak trebalo proraditi, a ne vidim niti jedan valjani razlog zbog čega bi se onda Izvješće za 2018. godinu skidalo s dnevnog reda.

**KREŠO BELJAK** - Skinuta je točka dnevnog reda upravo zbog toga jer su došle mnoge informacije s raznih adresa i trebamo prije svega s internom revizijom i sa svim ostalim nadležnim institucijama utvrditi što se točno dogodilo. Nema smisla raspravljati na temelju anonimnih prijava, rekla - kazala, tu je očigledno bilo nešto, a što je točno bilo utvrditi ćemo vrlo skoro, do tada će se pokrenuti određeni postupci u skladu s time što naravno utvrdimo. Nakon toga će ići izvješće na dnevni red.

**MIRAN ŠOIĆ** - Da li ima još tko kakvo pitanje ili prijedlog? Ako nema, dajem na glasanje Dnevni red s ovom izmjenom koju smo predložili da se točka 21. skine, a točka 22. postaje točka 21. i tako redom.

Nakon provedenog glasovanja Gradsko vijeće Grada Samobora većinom glasova (18 "za", 1 "protiv" i 2 "suzdržan") usvojilo sljedeći

**DNEVNI RED**

1. Konačni prijedlog Statutarne odluke o izmjenama i dopunama Statuta Grada Samobora
2. Godišnji izvještaj o izvršenju Proračuna Grada Samobora za 2018. godinu
3. Prijedlog odluke o zaduženju Grada Samobora
4. Prijedlog odluke o davanju suglasnosti za provedbu aktivnosti na projektu Razvoja infrastrukture širokopojasnog pristupa na području Gradova Samobor i Sveta Nedjelja te Općine Stupnik
5. Prijedlog odluke o imenovanju mosta u gradu Samoboru
6. Izvješće o utrošku sredstava od zakupa, prodaje, prodaje izravnom pogodbom, privremenog korištenja, davanja na korištenje izravnom pogodbom i promjene namjene poljoprivrednog zemljišta u vlasništvu RH u 2018. godini
7. Prijedlog programa korištenja sredstava od raspolaganja poljoprivrednim zemljištem u vlasništvu RH na području grada Samobora za 2019. godinu
8. Prijedlog programa utroška dijela boravišne pristojbe namijenjene poboljšanju uvjeta boravka turista na području grada Samobora za 2019. godinu
9. Izvješće o poslovanju trgovačkog društva Komunalac d.o.o. Samobor za 2018. god.
10. Izvješće o poslovanju trgovačkog društva Odvodnja Samobor d.o.o. za 2018. god.
11. Izvješće o radu i financijskom poslovanju trgovačkog društva Poduzetnički centar Samobor d.o.o. za 2018. godinu
12. Izvješće o poslovanju trgovačkog društva Energo Metan d.o.o. za 2018. godinu
13. Izvješće o radu i poslovanju Pučkog otvorenog učilišta Samobor za 2018. godinu
14. Izvješće o radu i financijsko izvješće Ustanove za upravljanje sportskim objektima Sportski objekti Samobor za 2018. godinu
15. Izvješće o radu Javne vatrogasne postrojbe Grada Samobora za 2018. godinu
16. Izvješće o radu Vatrogasne zajednice Grada Samobora za 2018. godinu
17. Izvješće o radu i financijsko izvješće Samoborskog športskog saveza za 2018. godinu
18. Izvješće o radu i financijsko izvješće Zajednice tehničke kulture Grada Samobora za 2018. godinu
19. Izvještaj o poslovanju Dječjeg vrtića Izvor za 2018. godinu
20. Izvještaj o poslovanju Dječjeg vrtića Grigor Vitez za 2018. godinu
21. Izvješće o izvršenju Programa rada i razvitka te financijskog plana Gradske knjižnice Samobor za 2018. godinu
22. Prijedlog zaključka o davanju prethodne suglasnosti na Prijedlog Statuta Gradske knjižnice Samobor
23. Prijedlog zaključka o ukidanju statusa javnog dobra u općoj uporabi kč.br. 519, zk.ul. 2176 k.o. Rude
24. Izvještaj o korištenju proračunske zalihe Proračuna Grada Samobora za ožujak i travanj 2019. godine
25. Ostale informacije.

**MIRAN ŠOIĆ** - Otvaram raspravu po našem Aktualnom satu.

Da li ima pitanja, prijedloga ili primjedaba?

 **LUKA TOMOVSKI** - Zanimalo bih me, u kojoj su fazi radovi ovdje na bazenu i kada možemo očekivati da se taj bazen otvori da se naši sugrađani imaju gdje kupati?

 **ŽELJKO STANEC** - Dat ću vrlo rado odgovor poštovanom vijećniku Luki Tomovskom. Što se tiče radova na bazenu Vugrinščak oni su pred samim završetkom, 15.06.o.g. će biti otvorena nova kupališna sezona koja će trajati do početka školske godine. Ovaj stari bazen je obnovljen skroz, izmijenjene su sve pločice, to je prva faza obnove bazena, to smo planirali kroz tri godine napraviti, druge godine će ići kompletna obnova onog objekta na Vugrinščaku i zadnja faza je novo hortikulturalno uređenje bazena.

 **IRENA FRANCEKOVIĆ** - Imam dva pitanja za koja molim da mi se odgovori dostave u pismenoj formi. Prvo se odnosi na stanje u prijevozu, sve više građana se žali na trenutni prijevoz autobusima Samoborčeka i Autoturista, kašnjenja i izostavljanja voznog reda, visine cijene, opreme autobusa i svega ostalog. Molim vas, a s obzirom da smo već nebrojeno puta pokušavali dobiti nekakav odgovor, da nas ovaj puta pismeno obavijestite, na koji način će se to rješavati, da li će se raspisivati koncesija ili neće, ili kako ćete to urediti s trenutnim prijevoznicima?

 Drugo pitanje je, s obzirom da je ova zima bila dosta loša i dosta duga, stanje samoborskih cesta je u vrlo lošem stanju, što u gradu što u okolici, puno građana se žali i pitaju kada će se to početi sanirati. Molim vas da nam dostavite detaljan plan s datumima i mjestima kada će koja cesta ili ulica biti na rasporedu za obnovu?

 **MIRAN ŠOIĆ** - Ima li još pitanja?

 **IRENA KAPOR** - Moje pitanje odnosi se na nastavak izgradnje nogostupa duž Gundulićeve ulice, i to potez od rotora kod Vojarne do Gundulićevog naselja. Zamolila bih informaciju kada se planira dovršetak izgradnje nogostupa? Naime, taj potez mahom koriste roditelji koji djecu pješice dovode do vrtića, pa smatram da bi dovršetak izgradnje tog nogostupa itekako pridonio povećanju sigurnosti i zaštitu pješaka u prometu u tom dijelu grada.

 **ŽELJKO STANEC** - Evo, također poštovanoj Ireni Kapor da joj damo odgovor na postavljeno pitanje izgradnje nogostupa uz Gundulićevu ulicu. Znači od rotora na Mirnovečkoj do hangara u Vojarni predvidjeli smo, a i sreća je što je u projektnoj dokumentaciji kod izgradnje te ceste projektiran i nogostup, tako da ćemo ove godine pripremiti sve pripremne radove. Znači staviti ćemo rubnjake s druge strane i napraviti pripremu za sljedeću godinu kada ćemo asfaltirati. Znači ove godine priprema nogostupa, a druge godine asfaltiranje.

 **IVAN HORVAT** - Malo o poplavi. Malo, malo pa ja o poplavi, naime ovaj puta nije bilo tako tragično kao što je bilo uobičajeno ovih godina, jer nas je spasio onaj nogostup što smo ga napravili uz cestu i potok Breganu, tako da nije poplavilo samoborsko polje, ali unatoč tome bilo je jako puno štete. Ovom prilikom bih se zahvalio svima koji su učestvovali u pomoći kod izgradnje, negdje oko sto metara, zečjeg nasipa kojega smo morali napraviti dodatno uz ovaj nogostup što je u biti brana. Prvenstveno se u tome istakla Javna vatrogasna postrojba, s dobrovoljnim društvima samoborskim i našim domaćim, Komunalac, Odvodnja i Vodoprivreda, odnosno ekipa iz Vodoprivrede koja se pojavila gore i opskrbila nas pijeskom, vrećama itd. To su posljedice i to je ono što se dogodilo, da se to ne bi događalo, lijepo molim sve one koji mogu na bilo kakav način doprinijeti da se ubrza izgradnja retencije kod Koretića. To je jedini način da Grdanjce i Breganu spasimo od budućih poplava, jer korito se sve više i više mulji, voda se sve više i više diže, neće nas više spašavati niti brane. Dok se to ne izgradi u Grdanjcima bi na ovom mjestu gdje su sada zečji nasipi, trebalo izgraditi obranu od, kako kaže direktor iz Vodoprivrede gosp. Tomislav Gazić, gabiona onih kamenih posložiti ih, da bi bila obrana umjesto tih zečjih nasipa. Molim isto i službe u Gradu da se povežu s Vodoprivredom, odnosno s Hrvatskim vodama, jer voljni su pomoći. Rekli su da bi se to moglo napraviti u roku tri mjeseca bez ikakvih posebnih građevinskih dozvola i uvjeta od strane zaštitara iz Uprave za zaštitu prirode, jer još uvijek je na snazi da traje izvanredno stanje od poplave, pa da iskoristimo sada tu mogućnost. Naše bi bilo jedino da ih potičemo da to ne zaborave i da to naprave, jer ima velike štete i na Breganici i na Škrobotniku i na Bregani.

 **MIRAN ŠOIĆ** - Zahvaljujem na prijedlogu, evo ušlo je u zapisnik pa ćemo postupiti.

 **MATILDA MIHAELA PURIĆ** - Ostavila sam malo po stolovima ove slike Trga samoborskog, a s obzirom da sam već postavila to pitanje, a imala sam dojam da neki možda vijećnici nisu niti shvatili što me zapravo smeta. Dobila sam odgovor da tog materijala više nema. Ja mislim da bi se nešto trebalo poduzeti, materijal da bi se trebao naručiti. Rimski put u Kleščićevoj i Milakovićevoj se, po meni, ne bi trebao cementirati nego bi se trebao zatrpavati po nekim pravilima struke. Tako da molim odgovor na to pitanje.

 Isto tako nisam dobila odgovor na pitanje postavljeno prije dva mjeseca za igralište u Langovoj, rekli ste pismenim putem.

 Dobila sam upit od stanovnika Domaslovca, muči ih zavoj križanja Domaslovečke i Željezničke ulice, kažu da je tamo jako opasno. Zanima me što bi se po tom pitanju moglo poduzeti?

 Isto tako Velika Rakovica kod igrališta, građani traže uspornike, kao i kod Bistro Mahović .

 **MIRAN ŠOIĆ** - Gosp. Stanec možete odgovoriti dio.

 **ŽELJKO STANEC** - Mogu uglavnom na sve odgovoriti. Što se tiče ovih slika koje ste postavili po klupama, mogu reći da ste djelomično, čak i potpuno u pravu, da treba napraviti određene rekonstrukcije. Što se tiče Kleščićeve ulice, to ste poslikali u Kleščićevoj, ona je predviđena u 2020. godini za rekonstrukciju i onda će se sve te granitne kocke presložiti i naravno neće se više zasipati s tim mortom već s adekvatnim materijalom kojim se treba, a da li će biti to sada neki novi materijal guma, što se sada u najnovije vrijeme postavlja, to ćemo vidjeti, jer neću ulaziti previše u struku. Što se tiče također ovih aluminija koji su bili kao dilatacija na samoj plohi Trga, to će se također riješiti. To sam zadnji puta odgovorio da više ne postoje takve vrste tih aluminijskih kocaka već da ćemo staviti te granitne kocke, tako da bude to jednolično napravljeno, a sve kamene ploče koje su dotrajale one će se zamijeniti.

 Što se tiče uspornika na samoj prometnici na Domaslovečkoj cesti to će se napraviti. Napravili smo projekt za četiri "ležeća policajca" koji će biti od Hrastinske preko Domaslovca postavljeni isključivo radi smanjenja brzine prometa, mada smo na toj dionici već postavili svjetleće prometne znakove, no izgleda da niti to nije dovoljno.

 "Ležeći policajac" u Rakovici kod samog igrališta, to je već pitanje potaknuto preko Mjesnog odbora i na tom mjestu smo iscrtali zebru, a "ležeći policajac" će biti izgrađen kada se s jedne i druge strane napravi nogostup, jer jednostavno moramo zadovoljiti određene uvijete.

 **MIRAN ŠOIĆ** - Ima li još netko?

**VLADIMIR SKENDROVIĆ** - S obzirom na širinu dnevnog reda bit će prilike da kroz točke povedemo raspravu, nemam nikakvo pitanje, ali nije do sada nitko od vas, pa čisto da ne ostane nespomenuto da se naša današnja sjednica poklopila s jednim od najznačajnijih dana novije hrvatske povijesti, nekad je to bio Dan državnosti, a danas je Dan hrvatskog Sabora. Evo, čisto da se ne zaboravi.

**MIRAN ŠOIĆ** - Da li se još netko javlja?

**MATILDA MIHAELA PURIĆ** - Htjela bih samo reći, odnosno pitala bih dogradonačelnika gosp. Staneca, postoje li neki rokovi, možda? Znam da je to sve u projektu, ali kada, otprilike.

**ŽELJKO STANEC** - Što se tiče rokova, to nisu ne znam kakva financijske sredstva, bitno da je projektna dokumentacija napravljena, ove godine se to bude u toku građevinske sezone završilo. Evo, do 01.11.o.g., to su rokovi kada će se to napraviti.

**SVEBOR LABURA** - Pitanje isto za dogradonačelnika, prije dvije godine je bio odobren "ležeći policajac" kod kafića Gradna, kod Klimaopreme, tako mi kaže gospodin koji tamo živi i sjedi iza mene tu.

**ŽELJKO STANEC** - Dolje imamo jedno šest ili sedam "ležećih policajaca" i onda imate s jedne strane zahtjev da se miču, s druge strane da se postavljaju, pa kada se dogovore onda ćemo to napraviti, jer ni meni to stvarno nije jasno.

**SVEBOR LABURA** - Mogu li se staviti stupići od mosta, pored Župnog ureda do zavoja prema Martonu kuda se ide, odnosno prema Aninoj ulici ili Jurjevskoj ulici. Tu je konstantno parkiranje radi potrebe katoličke službe po tom putu. U to doba nema više nikoga od komunalnog redarstva da to pazi, ali su stalno konstantno auti parkirani i svi mi koji idemo prema gore danonoćno ih zaobilazimo.

Da li se mogu staviti stupići kod groblja, radi iste stvari, radi nenormalnog zaprkiravanja Lisztove, Lešća i cijelog područja groblja kad je sprovod? Neka se stare djede i bake parkiraju, ali ostali ne.

**KREŠO BELJAK** - Ja prihvaćam to, to je dugogodišnji problem Samobora, ali to vam je u samoborskoj tradiciji i mentalitetu tako jednostavno. Zabraniti sada ljudima da se stanu ispred crkve ili ispred groblja mislim da bi bilo kontraproduktivno, a mislim da ni Župa Sv. Anastazije, čije je groblje, ne bi to dobro prihvatila. U prošlosti je bilo pokušaja, prije jedno dvanaest ili trinaest godina, ako se ne varam, kada je Pauk nosio ljudima aute dok su bili na misi. Mi u Samoboru poštujemo zakon ali smo fleksibilni što se tiče vjerskih potreba, naših vjernika naše Župe.

**MIRAN ŠOIĆ** - Ima li pitanja?

**KREŠO BELJAK** - Nadam se da je ovo samo šala, jer ne bi bilo dobro da u Samoboru ljudi saznaju, posebno crkva, da je HDZ protiv njih, nadam se da se šalite.

**MIRAN ŠOIĆ** - Ima li još pitanja? Ako nema više pitanja, a iscrpili smo današnje ideje o pitanjima zaključujem Aktualni sat, te predlažem da krenemo na Dnevni red.

**Predsjednik Gradskog vijeća Grada Samobora zaključuje Aktualni sat, te se prelazi na rad po usvojenom dnevnim redom.**

**AD1.)**

**MIRAN ŠOIĆ** - Prelazimo na prvu točku dnevnog reda - Konačni prijedlog Statutarne odluke o izmjenama i dopunama Statuta Grada Samobora.

 Molim gđu Valentinu Horvat, pročelnicu da da uvodno obrazloženje.

**VALENTINA HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu. Ima li pitanja? Ako nema, zaključujem raspravu i dajem na glasovanje Statutarnu odluku o izmjenama i dopunama Statuta Grada Samobora.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeću

**STATUTARNU ODLUKU**

o izmjenama i dopunama Statuta Grada Samobora u tekstu kao što je dan u materijalima za sjednicu.

 Tekst Statutarne odluke prilaže se ovom zapisniku i njegov je sastavni dio.

**AD2.)**

**MIRAN ŠOIĆ** - Prelazimo na drugu točku dnevnog reda - Godišnji izvještaj o izvršenju Proračuna Grada Samobora za 2018. godinu.

 Molim gospodina Željka Radovanića, pročelnika da da kratko uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za komunalne djelatnosti
* Odbor za gospodarstvo, poduzetništvo, obrtništvo i ulaganja
* Odbor za poljoprivredu i šumarstvo
* Odbor za turizam i ugostiteljstvo
* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

Ima li pitanja?

**VLADIMIR SKENDROVIĆ** - Neću previše dužiti, jer to je točka kod koje smo se već kod samog usvajanja odredili i dali do znanja, uz argumentaciju, zašto ju još tamo 2017. godine nećemo prihvatiti, pa je sada red da vidimo da se upravo to i desilo. Više puta ste poštovani pročelniče naglasili upravo segment dobrog gospodara i to je dobro, to je dobro da dobro gospodarimo, ali u cijeloj toj priči ima dosta toga između redaka koje treba pročitati, pa ću se osvrnuti samo na par stvari. One su zapravo tehničke prirode i morate ukoriti svoju službu da ne prati 2017. kada prepisuju u 2018. Mi smo 2017. godine izglasali Proračun u visini 237.558.835 kn, a vi ga onda imate u izvješću kao prihvaćeno 233.671.733 kn. Izgubili ste negdje po putu 4.000.000 kn, hoće se to desiti, Samoborčekovi autobusi puštaju pa to iscuri. Znači, to je tehnička stvar gdje trebaju djelatnici biti obazriviji kada pišu jer bode u oči. Nakon toga završili smo godinu s 26.000.000 kn manjom realizacijom od predviđenog plana. Zašto? Zato što smo kroz godinu prebacivali i svjesni da nećemo ostvariti određeni prihod i naravno da smo onda skidali rashodovnu stranu. Kada bi tako gledali onda smo mogli kompletan manjak iz prethodnih godina pokriti, maknuti još dva, tri milijuna kuna iz rashoda i imamo čistu situaciju. Tako da nema potrebe predimenzionirati kod planiranja, ovo nije zaista usmjereno na ništa osim na stvarnu i tehničku stvar. Rekao sam i tada i ponovit ću sada, bolje da izglasamo 200.000.000 kn, ali da ih ostvarimo s 205.000.000 kn, bit ćemo svi sretniji i zadovoljni i građani će to osjetiti, nego da startamo s višestartne pozicije i onda ne ostvarimo rezultat. Smatram da to nije dobro i kritika za tehničku neispravnost stoji.

U tri stvari su vam različite brojke, startne. Ja razumijem da je metodologija kod jednog ovakva, kod drugog onakva, indeksacija nam je u masu detalja značajno ispod. Mi govorimo o prodaji stanova, gmajne, a sjećate se kada sam govorio da ih ne treba 2017. godine prodavati pod bilo što, onda ste me argumentirali da je to interes Grada, da se to mora itd. Sada slušamo da se vraćate na ono što sam ja tada tvrdio, da ne treba prodavati i sada kažete da ne forsirate prodaju i stvarno to je pohvalno. Trendovi rasta su određeni i kupovna moć pojačava i vjerujem da će se to kvalitetno prodati i da ćete masu stvari od prodaje moći realizirati kvalitetno, ovu i sljedeću godinu, sigurno. Tako da nećemo prihvatiti ovo izvješće, jer ono ne odgovara planskim veličinama koje su usvojene. Smatram da to nije kvalitetno i pozitivno i da takve stvari ne bi u principu u narednom periodu smjele biti, a radit će se isto i u 2019., prihvatljive.

 **ŽELJKO RADOVANIĆ** - Ja sam već više puta isticao i evo sada ponovno imam na stručnu službu ureda gradonačelnika zamolbu da provedemo jednu edukaciju vas kolega, tako da ne miješamo kruške i jabuke, da se može razlučiti kada se radi o proračunu Grada, kada se radi o konsolidiranom proračunu, kada se te brojke i s kojim brojkama mogu usporediti.

 **MIRAN ŠOIĆ** - Da li se još netko javlja za raspravu?

 **VLADIMIR SKENDROVIĆ** - Želim samo naglasiti da ako me smatrate idiotom onda mi to morate reći u facu. Brojka 237 koja je usvojena je 237, izvršena je 211 i ja ne vidim treće matematike. Ja razumijem metodologiju, ja razumijem sve što vi govorite, ali te dvije brojke jasno govore o proračunu. Mi smo imali tri puta izmjene, sve to stoji, ali vi mene uporno svaku godinu pokušate napraviti idiotom. Molim vas da organizirate na moj trošak seminar za mene i ja ću svaki dan dolaziti uredno kod vas u kancelariju neka me stručne službe educiraju, da mi objasne kako smo mi došli do razlike između 2017. usvojenog do sada 2019. godine prihvaćenog ovog izvješća, na moj trošak.

 **ŽELJKO RADOVANIĆ** - Nećemo o troškovima, ja sam i ranije već zvao poštovanog vijećnika, vrata Grada ili vrata mog odjela su mu otvorena. Evo, može već u ponedjeljak dobiti prvu edukaciju u vrijeme kada mu god paše.

**MIRAN ŠOIĆ** - Da li se još netko javlja? Ako se nitko više ne javlja, zaključujem raspravu i dajem na glasovanje Godišnji izvještaj o izvršenju Proračuna Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za", 6 "protiv" i 1 "suzdržan") donijelo je

**GODIŠNJI IZVJEŠTAJ**

 o izvršenju Proračuna Grada Samobora za 2018. godinu u tekstu kao što je dan u materijalima za sjednicu.

 Tekst Godišnjeg izvještaja prilaže se ovom zapisniku i njegov je sastavni dio.

**AD3.)**

**MIRAN ŠOIĆ** - Prelazimo na treću točku dnevnog reda - Prijedlog odluke o zaduženju Grada Samobora.

 Molim gospodina Željka Radovanića, pročelnika da da kratko uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

 **IRENA FRANCEKOVIĆ** - Vidim da su kamate po kreditima bitno pojeftinile od doba dok sam ja nekada radila u banci pa se Gradu očito lako zadužiti. Samo bih htjela vratiti malo priču na početak kada smo mi došli u ovu gradsku vijećnicu u ovom sazivu bilo je rečeno da Grad Samobor ide u izmjenu rasvjete iz vlastitih sredstava, tada nije bilo govora da bi se sredstva nabavljala iz Europe preko nadležnog ministarstva. Međutim, očito je tu se dogodilo nešto da više nismo mogli to sami isfinancirati pa ste se odlučili da je to najbolje ovaj puta napraviti iz kredita. Molila bih vas, s obzirom da sam ja isto neuka kao i gosp. Skendrović, da nam napravite neku matematiku koliko će to ušparati građani grada Samobora na novoj rasvjeti. Znači do sada smo potrošili nekih X iznos, a sada ćemo još potrošiti neki Y iznos za nekakvu uštedu u rasvjeti za koju ne znamo točno kolika je. Znači netko bi nam trebao u budućnosti dati podatak koliko smo do sada plaćali za rasvjetu, koliko ćemo ušparati, koliko će nas koštati kredit, jer od svega ovoga ja vidim samo to, a to je da ćemo potrošiti sredstva iz kredita i sredstva iz proračuna za promjenu žarulja, da bi ljudi bolje vidjeli gdje su im rupe na cestama jer se ceste ne popravljaju.

 **ŽELJKO STANEC** - Što se tiče LED rasvjete, mi smo krenuli prije dvije godine s izmjenom te LED rasvjete i niti jedan fond niti jedno ministarstvo nije raspisalo natječaj za takav vid investicije, niti dan danas postoji bilo kakav natječaj za izmjenu LED rasvjete. Krenuli smo da ćemo to napraviti iz svog proračuna na rok od četiri godine, bilo je najavljeno da će početkom 2019. godine Fond zaštite okoliša i energetike raspisati natječaj upravu za tip takve investicije, no međutim on to nije raspisao. Pošto se na tržištu, a što ste i vi sami rekli da kada ste radili u tom sektoru da takve kamatne stope nisu bili u opticaju, javila se stvarno sada prihvatljiva kamatna stopa od 1,4%. što je više isplativo trošiti tuđi kapital nego ići iz svog proračuna. To je što se tiče investicije zašto ide preko kredita.

 Što se tiče uštede, znači LED rasvjeta, ne znam zašto ste napomenuli te rupe i zašto vas toliko muče po cestama, mislim da su ceste relativno dobre i LED rasvjeta ne bude služila tome već će služiti isključivo uštedi koju Grad plaća cca četiri milijuna dvjesto ili četiri milijuna tristo kn godišnje. Znači ova rasvjeta koju svi građani grada Samobora plaćaju preko proračuna nosi godišnje četiri milijuna dvjesto, četi milijuna tristo. Ušteda će biti između 75 do 78%, pa neka bude i 70%, pa si onda izračunajte da bi se ta investicija trebala isplatiti kroz nekih pet ili šest godina. Što se tiče konkretno potrošnje, odnosno te cijene, investicija bi trebala biti isplativija još i prije jer je u međuvremenu, početkom 2018. godine, porasle su naknade koje se plaćaju za električnu energiju, a sada ne znam točno koliko se to po kilovatu plaća. Tako da nismo baš taj efekt u potpunosti postignuli, jer je Hrvatska elektroprivreda u međuvremenu poskupila same troškove kod isporuke električne energije. Tako da je sigurno projekt isplativ, isplativo ga je raditi preko kredita s obzirom na nisku kamatnu stopu i kroz dvije godine, znači 2020. kompletan taj projekt LED rasvjete, a radi se o sedam tisuća i osamsto svjetiljki, bit će zamijenjen na području grada Samobora.

 **MIRAN ŠOIĆ** - Da li se još netko javlja? Ako nema više pitanja, zaključujem raspravi i dajem na glasovanje Prijedlog odluke o zaduženju Grada Samobora.

 Nakon provedenog glasovanja Gradsko vijeće Grada Samobora većinom glasova (19 "za", 1 "protiv" i 1 "suzdržan") donijelo je sljedeću

**ODLUKU**

 o zaduženju Grada Samobora u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD4.)**

**MIRAN ŠOIĆ** - Prelazimo na četvrtu točku dnevnog reda - Prijedlog odluke o davanju suglasnosti za provedbu aktivnosti na projektu Razvoja infrastrukture širokopojasnog pristupa na području gradova Samobor i Sveta Nedjelja te Općine Stupnik.

Molim gosp. Marinka Džepinu, pročelnika da da kratko uvodno obrazloženje.

**MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja i
* Odbor za statutarno - pravna pitanja

te su donijela zaključak o prihvaćanju navedene točke dnevnog reda.

Otvaram raspravu.

Da li ima pitanja? Ako ne, zaključujem raspravu i dajem na glasovanje Prijedlog odluke o davanju suglasnosti za provedbu aktivnosti na projektu Razvoja infrastrukture širokopojasnog pristupa na području gradova Samobor i Sveta Nedjelja te Općine Stupnik.

Nakon provedenog glasovanja Gradsko vijeće Grada Samobora jednoglasno je (18 "za") donijelo sljedeću

**ODLUKU**

 o davanju suglasnosti za provedbu aktivnosti na projektu Razvoja infrastrukture širokopojasnog pristupa na području gradova Samobor i Sveta Nedjelja te Općine Stupnik u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD5.)**

**MIRAN ŠOIĆ** - Prelazimo na petu točku dnevnog reda - Prijedlog odluke o imenovanju mosta u gradu Samoboru.

Molim gosp. Marinka Džepinu, pročelnika da da kratko uvodno obrazloženje.

**MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za imenovanje ulica i trgova
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Da li ima pitanja? Ako ne, zaključujem raspravu i dajem na glasovanje Prijedlog odluke o imenovanju mosta u gradu Samoboru.

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeću

**ODLUKU**

 o imenovanju mosta u gradu Samoboru u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD6.)**

**MIRAN ŠOIĆ** - Prelazimo ne šestu točku dnevnog reda - Izvješće o utrošku sredstava od zakupa, prodaje, prodaje izravnom pogodbom, privremenog korištenja, davanja na korištenje izravnom pogodbom i promjene namjene poljoprivrednog zemljišta u vlasništvu RH u 2018. godini.

Molim gosp. Marinka Džepinu, pročelnika da da kratko uvodno obrazloženje.

**MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu, s time da napominjem da iznos kojeg su vijećnici dobili u materijalima nije točan, pa da umjesto "10.000,00 kn" treba pisati "13.000,00 kn", i ostvaren je prihod ne od "14.310,30 kn", jer je u međuvremenu od kada smo predali materijale došla uplata od 2.436,18 kn, pa sada prihod iznosi 16.746,48 kn.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za poljoprivredu i šumarstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Izvješće o utrošku sredstava od zakupa, prodaje, prodaje izravnom pogodbom, privremenog korištenja, davanja na korištenje izravnom pogodbom i promjene namjene poljoprivrednog zemljišta u vlasništvu RH u 2018. godini.

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeće

**IZVJEŠĆE**

o utrošku sredstava od zakupa, prodaje, prodaje izravnom pogodbom, privremenog korištenja, davanja na korištenje izravnom pogodbom i promjene namjene poljoprivrednog zemljišta u vlasništvu RH u 2018. godini u tekstu kao što je dan u materijalima za sjednicu.

 Tekst Izvješća prilaže se ovom zapisniku i njegov je sastavni dio.

**AD7.)**

**MIRAN ŠOIĆ** - Prelazimo na sedmu točku dnevnog reda - Prijedlog programa korištenja sredstava od raspolaganja poljoprivrednim zemljištem u vlasništvu RH na području grada Samobora za 2019. godinu.

Molim gosp. Marinka Džepinu, pročelnika da da kratko uvodno obrazloženje.

**MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za poljoprivredu i šumarstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog programa korištenja sredstava od raspolaganja poljoprivrednim zemljištem u vlasništvu RH na području grada Samobora za 2019. godinu.

Nakon provedenog glasovanja Gradsko vijeće Grada Samobora jednoglasno je (18 "za") donijelo sljedeći

**PROGRAM**

 korištenja sredstava od raspolaganja poljoprivrednim zemljištem u vlasništvu RH na području grada Samobora za 2019. godinu u tekstu kao što je dan u materijalima za sjednicu.

Tekst Programa prilaže se ovom zapisniku i njegov je sastavni dio.

**AD8.)**

**MIRAN ŠOIĆ** - Prelazimo na osmu točku dnevnog reda - Prijedlog programa utroška dijela boravišne pristojbe namijenjene poboljšanju uvjeta boravka turista na području grada Samobora za 2019. godinu.

Molim gosp. Marinka Džepinu, pročelnika da da kratko uvodno obrazloženje.

**MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu, s time da napominjem da je u međuvremenu stupio novi Zakon o turističkoj pristojbi koji je objavljen u Narodnim novinama br. 52/19. od 22.05.2019., sukladno tome on s današnjim danom stupa na snagu. Ono što je nam važno da u ovom dijelu članka 20. nema apsolutno nikakvih promjena, a kada se govori o tome na koji način se dijele ova sredstva. Znači više se ne radi o boravišnoj pristojbi kako je glasio stari naziv zakona, već se u novom nazivu zakona govori o turističkoj pristojbi. Znači umjesto riječi "boravišne"treba pisati "turističke".

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za turizam i ugostiteljstvo
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Prijedlog programa utroška dijela turističke pristojbe namijenjene poboljšanju uvjeta boravka turista na području grada Samobora za 2019. godinu.

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeći

**PROGRAM**

utroška dijela turističke pristojbe namijenjene poboljšanju uvjeta boravka turista na području grada Samobora za 2019. godinu u tekstu kao što je dan u materijalima za sjednicu.

 Tekst Programa prilaže se ovom zapisniku i njegov je sastavni dio.

**AD9.)**

**MIRAN ŠOIĆ** - Prelazimo na devetu točku dnevnog reda - Izvješće o poslovanju trgovačkog društva Komunalac d.o.o. Samobor za 2018. godinu.

Molim gosp. Ivicu Karoglana direktora trgovačkog društva Komunalac da da uvodno obrazloženje.

**IVICA KAROGLAN** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja?

**LOVRO MIHELIĆ** - Htio bih malo nešto elaborirati i onda vam postaviti pitanje što se tiče same djelatnosti Komunalca, ako dopustite. Prije par sjednica sam spomenuo problem nezakonitog odlaganja smeća na javnim zelenim i javnim divljim površinama za koje je trgovačko društvo Komunalac zaduženo. Imamo jedan problem to smeće se i dalje tamo odlaže i to jednostavno nije sanirano. Predsjedniče ako dopustite ja bih ustao, a mislim da me čujete svi, isprintao sam dosta slika da vidite kako to izgleda, nije baš lijepo. Ako želite, da ne listam, možete podijeliti međusobno malo. Dakle, riječ je o javnim površinama.

 Nasuprot deponija Trebež netko na ovaj način odlaže drva, to su očito drva koja se koriste za nešto, za trgovinu, za industriju, nemam pojma. Što je problem? Opet nastaje nered i na tom neredu se okupljaju razne štetočine (zmije, štakori, itd.), a u blizini se nalaze poljoprivredna zemljišta, a nalazi se isto tako i ovo niti dvadesetak metara od toga, parkić u kojem se djeca igraju. Par obitelji mi je reklo dok su se igrali naletjeli su na zmiju, na štakora, unutar parka. Nisam zoolog, ne znam jel je riječ o otvornim zmijama, najvjerojatnije nije, ali vjerujem da ćete se složiti da kada ste s djetetom nije vam ugodno vidjeti tako nešto.

 Također je ovdje par slika, a to se nalazi na granici između Vrbovca i Medsava, ali katastarski mislim da ulazi u Vrbovec, imamo tablu gdje piše "zabranjeno odlaganje otpada" i da je površina pod video nadzorom, ljude to očito ne dira jer možete vidjeti ove vreće smeća sa strane. Sada kada sam to sve pokazao imao bih samo par pitanja.

 Možete li mi reći, otprilike, koliko ste kazni kao trgovačko društvo Komunalac, komunalni redar, izdali ikakve kazne za ovakve stvari? Ako je ovo pod video nadzorom, zašto se to nije riješilo do sada? Također, mogu li ja otići svojim sugrađanima koji su me i zamolili da pokrenem ovu temu ovdje danas, reći da ćete vi u tjedan dana, mjesec dana, ali da ćete u dogledno vrijeme ovo stvarno riješiti, jer je to veliki problem. Još su me zamolili, a to i sam znam, deponij Trebež, osjeća se nekakav konstantno organski vonj, smrad, a ne bi smio jer koliko znam riječ je o odlagalištu ne opasnog otpada (papir, staklo, plastika). Jel tako? Rekli ste i sami da ste puno uložili u kontrolu ove godine. Zamolio bih, ne znam koliko se često vrši taj monitoring i kontrola, da se osim Trebeža obuhvate i ta rubna područja jer većina ovog smeća se upravo tamo odlaže, nezakonito na rubnim područjima Trebeža. Možemo li očekivati da ćete to vi uskoro sanirati? Gledajte, mi imamo, nemojmo se zavaravati, stvarno visoku komunalnu naknadu, za to niste vi zaduženi, to donosi ovo tijelo, ali kada imate takvu komunalnu naknadu onda se očekuje i dosta velika komunalna usluga, kvaliteta usluge. Toliko o tome, dakle nije vrijeđanje, nije nekakav napad, nego stvarno je to u interesu mještana građana koji tamo žive.

**IVICA KAROGLAN** - Lijepo je da ste vi ekološki osviješteni. Dakle, ne možemo mi kao Komunalac znati apsolutno sva žarišta to je istina, to je pod jedan. Da ćemo to očistiti nema tko drugi nego Komunalac Samobor, to ćemo napraviti u najkraćem mogućem vremenu u suradnji s Komunalnim redarstvo Grada Samobora i ovo što mi ophodimo po samom gradu.

 Druga stvar je što ste spomenuli trupce, to je privatna firma koja se bavi tom djelatnosti već godinama, ona je registrirana i legalna i s time nema trgovačko društvo Komunalac ništa.

 Vezano za vonj koji spominjete, ne spada u kategoriju opasnog otpada, jer dolje nemate što osim pretovarne stanice. Na žalost volio bih da imamo uspostavljen reciklažni sustav, vjerojatno će doći vrijeme i toga.

 Što se tiče samokontrole i moritoringa nama je bila inspekcija prije par dana u firmi, ne da smo dobri mi u Samoboru, dakle mi koji živimo u gradu Samoboru, nego smo primjer dobre prakse u cijeloj Hrvatskoj. Ako vi hoćete doći pobliže kod nas i upoznati se s našom djelatnosti dapače. Osobno sam kao direktor ponosan na čistoću u Samoboru i na Komunalac i dajemo sve što je u našoj moći, a vjerujte s tolikim brojem ljudi radimo odličan posao, da će biti žarišta ovakvih u budućnosti biti će, to je opća kultura pojedinaca a ne cjelokupnog pučanstva grada Samobora.

 **LOVRO MIHELIĆ** - Drago mi je da ste dobili odličnu ocjenu kada je došla inspekcija, ali opet moram postaviti pitanje. Što je s tim vonjom, s time smradom? On tamo stvarno ne bi smio biti, a govorimo o deponiju Trebež. Jesu li išta našli, što se to tamo događa i pitanje ako ne dolazi od tamo odakle onda dolazi? Taj vonj je konstantno tamo, a sada će biti još gore kada dođu vrućine.

 **IVICA KAROGLAN** - Trebež da bi ja to malo osjetio, ne znam stvarno, da ima bilo kakvi vonj osim onoga prilikom pretovarne stanice i to je to. Dakle, organskog otpada dolje nema. Zašto, jer nemamo kompostanu, ne znam stvarno. Otići ćemo dolje skupa pa vidjeti jel je tome tako.

 **MIRAN ŠOIĆ** - Dogovorit ćete se oko posjeta.

 **IRENA FRANCEKOVIĆ** - Imam dva, tri pitanja. Prvo i drugo se odnosi na Sajmište u Samoboru, tamo uz onaj hangar u kojem se odlaže ili preši papir naslagano je oko sto bala sprešane plastike, pa građani koji žive u susjedstvu Sajmišta njih zanima kada i u kojem periodu će se te bale od tamo ukloniti, jer se već i od tih bala počeo osjećati smrad, sva sreća pa je kiša pa to nije tako intenzivno. S obzirom na količinu bala, sto bala to je oko sto kubika sprešane plastike, možda ima i više, teško je to sada prebrojiti. Znači prvo pitanje, u kojem periodu susjedi Sajmišta mogu očekivati da će se to ukloniti i kamo će se ukloniti? Očito postoji neki problem sa zbrinjavanjem plastike.

 Druga stvar, ne znam u čiju domenu spada komunalni redar, ali tamo na početku na ulazu u Sajmište su one kućice u kojima se svaku subotu priprema kotlovina i ostala hrana. Reciklažno dvorište je na pedeset metara od toga, no međutim, na žalost, ugostitelji, očito bez kontrole i očito bez kazni, izlijevaju svu mast koja ostane od pečenja u slivnik koji je pokraj, pa onda vi popodne, a i danas vjerojatno kada odete tamo, od te masti ne možete niti hodati tim dijelom Sajmišta. Možda to niste primijetili ali bilo bi dobro da se komunalni redar prošeće i da na neki način kazni te ugostitelje, jer im stvarno nije problem otići do reciklažnog i tamo izliti svu tu mast i ulje. To sada stvara i stvarat će u budućnosti veliki smrad i vjerojatno će se pojaviti štakori, ako već nisu. To je što se tiče Sajmišta.

 Imam pitanje vezano za Autobusni kolodvor, ovdje ste naveli da je prihod od najma prostora na Autobusnom kolodvoru nekakvih šesto tisuća kuna, ako sam uspjela to dobro pročitati. S obzirom da je Autobusni kolodvor, odnosno samog poslovnog prostora ne znam koliko ima kvadrata i po kojoj cijeni se iznajmljuje, a postoji vjerojatno i najam perona. Zanima me, da li je moguće da u nekakvom pisanom ili bilo kakvom drugom obliku dobijemo razradu prihoda i cijenu samog najma na Autobusnom kolodvoru? Tko to plaća i da li svi plaćaju površine koje koriste?

 **IVICA KAROGLAN** - Što se tiče plastike, plastika je problem ne samo u Hrvatskoj i Samoboru nego i u svijetu. Dakle, naša država, naše resorno ministarstvo je donijelo odluku o subvenciji svima onima koji sortiraju otpad, dakle i plastiku, što mi i činimo i uložili smo jako puno energije i sredstava u to i očekujemo da će to nama netko pomoći, na neki način sufinancirati u tom dijelu. Ako sada znamo da je tisuću dvjesto kuna zbrinjavanje jedne tone plastike, možete si zamisliti koliko bi mi sada trebali izdvojiti novaca za to zbrinjavanje. Dakle, problem je, jasno da je problem, sada se traži, a i ja osobno tražim, način kako to riješiti, no međutim to u ovom trenutku iziskuje jako velike troškove. To je nešto što zapravo očekuje i Samobor i cijelu Hrvatsku, da li će se ti regionalni centri raditi, da li će se napraviti sutra nekakva spalionica itd., međutim to je nusproizvod koji se može riješiti samo spaljivanjem i sličnim tehnologijama, a sve ostalo je bacanje novaca. Da ćemo riješiti taj problem hoćemo i ja osobno ne vidim tu nekakvi problem, upravo zbog toga što je to izbalirano, što prilikom vjetra ili bilo čega ne dolazi do odnošenja istog iz bala. Da li ima kakav strani miris nisam primijetio, moguće je da imam problem s tim dijelom, ali u svakom slučaju se radi na tome da smanjimo cijenu s tisuću dvjesto kuna na niže da bi to mogli zbrinuti. Nemojte zaboraviti da smo mi jedini ili dva grada u Hrvatskoj koji nismo poskupili našu uslugu zbrinjavanja otpada, a zakonodavac kaže proizvođač plaća, što znači da svaki trošak koji se generira na taj način treba biti podijeljen sa svim građanima grada Samobora. Naš uvaženi gradonačelnik to ne dozvoljava, a ja ću dati sve od sebe da nastavimo tako i dalje i da ne opterećujemo financijski niti jednog člana naše zajednice.

 Što se tiče Sajmišta, svi oni koji proizvode, u ovom slučaju, hranu po HACCP-u moraju imati neke posude gdje će odložiti svoje masti i ulja, tu ste vi sto posto u pravu, da li to čine ne znam, stvarno, da li stavljaju u kanalizaciju, ne bi smjeli. Evo, tu ispred vas obećavam da ću osobno otići u subotu dolje i upozoriti sve one koji to ne čine, a pozivajući se na zakon i pravilnik o pripravi hrane da to i čine.

 Treće pitanje, Autobusni kolodvor, to ćete dobiti u pisanom obliku. Autobusni kolodvor je iznajmljen u potpunosti i funkcionira u sklopu Komunalca i mislim da radimo dobar posao na Autobusnom kolodvoru.

**MIRAN ŠOIĆ** - Ima li još pitanja?

**VLADIMIR SKENDROVIĆ** - Ukratko dva pitanja. Prvo je, da ne zaboravim, gledam u popisu dugotrajne imovine, nema finišera koji je ovdje na drugom dijelu naveden kao garancija nabava stroja za ugradnju asfalta, finišer kod Komunalca. Zanima me da li je on tamo ili je on već amortizacijski otpisan? S obzirom da nam Hvar veće površine amortizira.

Drugo, da vas podsjetim, vi ste meni prošle godine na izvješću obećali da ćete do ove godine provesti jednu analitiku, a sjetite se da sam tada tražio da bi se odvoz miješanog komunalnog otpada možda trebao prebaciti ravnomjernije kroz odvoz i cijenu po kili. Tada ste rekli, ako se ne varam, da je petsto tisuća kuna vaga za jedan kamion, nije točno, jer imam drugi izvor informacije gdje je dvjesto pedeset tisuća kuna po kamionu, a što ne smatram da bi trebao biti preveliki zalogaj. Iz zdravstvenih razloga, na žalost, jako puno šećem u zadnje vrijeme i gledam te kante, netko ima zapravo praznu tu kantu, netko ima na vrh punu. Upravo taj segment bi bio kvaliteta više za ljude, nagrada na neki način za ljude koji već na kućnom pragu odvajaju otpad. Možda bi netko platio više, ali netko bi tko se stvarno ponaša korektno i sukladno onome što smo i ovdje usvajali netko bi platio manje, pa mislim da bi to bilo u korist svih onih kojima se usluga pruža. Naravno da se slažem s dijelom kada ste elaborirali da postoji određeni fiksni trošak, to je točno, kamion košta, on kilometre radi, radnici koštaju, ali i taj dio je vrlo jednostavno matematički izračunati koliko to koša za određenu relaciju. Ovaj dio mislim da bi trebalo iznaći rješenje da se ipak dobro razmisli i da se krene. Očekivao sam da ćete mi to danas reći, jer ste mi to obećali, možda vam je promaklo, zadnji puta da ćete napraviti analitiku.

**IVICA KAROGLAN** - Dakle, tragom vašeg pitanja dogradonačelnik gosp. Stanec, moj šef, upravo smo u tom smjeru razgovarali prije neki dan, gdje je on meni postavio to pitanje "Ivo daj napravi to kako god", jer to je najpošteniji način, svi se mi slažemo s time, ono što sam ja izgenerirao kao otpad to budem i platio, slažem se apsolutno. Međutim za to treba vremena, moramo se mi prilagoditi unutar svog sustava, onda to zahtjeva i mehanizacijski se obnoviti, naši kamioni, nemojte zaboraviti, su od devedeset i neke, a imamo i mlađih generacija kamiona. Dakle, ulaganja su velika, da je pravedno apsolutno da. Ići ćemo prema tom cilju, da li ćemo ga ostvariti sutra, nećemo, znači to je proces koji traje. Ne znam, dvadesetpeta godina bi možda bila realna da Samobor ima vagani otpad. Nemojte nikada zaboraviti da smo mi isto tako jedni od rijetkih koji odlažemo sto devedeset četiri kilometra daleko otpad i da je to sve malo skupi sport što se tiče financija. Čudim se da smo mi toliko stvarno dobri da sve to izdržimo financijski, a da bi to trebalo apsolutno se slažem i težit ćemo prema tome.

Vaše prvo pitanje nisam razumio. A finišer, to je stroj koji se ne gasi osim kada pada kiša, to je bivši direktor kupio i hvala mu na tome, jer jako puno radimo s njime.

**IRENA FRANCEKOVIĆ** - Imala bih još samo jedno pitanje koje sam zaboravila postaviti, to pitanje je bilo za jedan aktualni sat ali sam čekala da bude to izvješće Komunalca pa da pitam gosp. Karoglana. Navodno neki od kamiona za odvoz komunalnog otpada su prerađeni da voze na plin, to po priči djelatnika Komunalca nije baš sve po zakonu, zato što kada idete na tehnički pregled s takvim kamionima skidate boce dolje pa obavljate tehnički pregled s kamionima bez tih boca. Moje pitanje je, da li se u trgovačkom društvu Komunalac provodi zaštita na radu onako kako treba? Nemam ja ništa protiv da kamioni voze na plin, to je vjerojatno jeftinije, samo je pitanje da li je taj sustav dobro napravljen, jer ljudi koji se voze otraga, a znate i sami na koji način se skupljaju kante, nažalost udišu taj plin koji nema istu funkciju kao benzin ili nafta u kamionu. Zanima me da li se zaštita na radu provodi kako spada, jer ti ljudi em udišu smrad od smeća, em se truju s plinom. Mislim da bi ih trebalo na neki način zaštititi.

**IVICA KAROGLAN** - Dakle, ugradnja plina je zelena tehnologija, vaš kolega Dobrović svojevremeno je to na neki način promovirao a nije naravno nikada to ispunio. Ja sam jedan o jako velikih pokretača zelenih, to je moja ideja i stojim iza nje. To je nešto što treba uvesti u grad Samobor, imamo tri kamiona koja su u funkciji. To što moje kolege vele, ne znam, uprava je uvijek otvorena za razgovor, to je nešto što pojačava snagu kamiona, što štedi na plinu, odnosno na gorivu, gdje mi imamo uštede od sedam do petnaest posto ovisno o tome o kojem se kamionu radi, odnosno kojom se operativom bave. Dakle, smećar koji ima jednu trasu on ima jako velike uštede, međutim kada imate stroj tipa malčera itd., gdje je jako veliko opterećenje ima uštede ali manje. Sugerirao sam svima samoborskim firmama, počevši od najvećih, da ih sada tu ne nabrajam, ne bi ih promovirao jer ih svi znamo, da se upravo pridruže toj akciji i da pretvorimo grad Samobor u jedan zeleni grad, što ovaj grad apsolutno zaslužuje i ljudi koji unutra žive.

**MIRAN ŠOIĆ** - Ima li još pitanja?

**ZLATKO REŠETAR** - Interesira me s ove prihodovne strane, imamo tablicu po vrsti prihoda, ceste - sanacija i asfaltiranje prekopa, 2018. u odnosu na 2017. ostvareno je pedeset posto manje prihoda. Da li to znači da se odmičete od posla asfaltiranja i da nema više toliko interesa za vašu uslugu asfaltiranja prekopa ceste ili je to samo slučajnost?

**IVICA KAROGLAN** - Ne da smo smanjili nego smo i povećali posebno ove godine jer sve firme u Samoboru počevši od Elektre, Energo Metana, telefonija i slično idu zapravo prema nama. Dakle, mi smo ovlašteni za taj dio posla. Sada bih se referirao na uvaženu zastupnicu gđu Franceković zbog onih rupa, dakle, dobro se radi u Samoboru i malo je tih rupa a to je zapravo i u tom izvješću.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Izvješće o poslovanju trgovačkog društva Komunalac d.o.o. Samobor za 2018. godinu.

Nakon provedenog glasovanja Gradsko vijeće Grada Samobora većinom glasova (14 "za, 4 "protiv" i 1 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o poslovanju trgovačkog društva Komunalac d.o.o. za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD10.)**

**MIRAN ŠOIĆ** - Prelazimo na desetu točku dnevnog reda - Izvješće o poslovanju trgovačkog društva Odvodnja Samobor d.o.o. za 2018. god.

Molim gosp. Ivicu Karoglana direktora da podnese kratko izvješće.

**IVICA KAROGLAN** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za komunalne djelatnosti
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja?Ako nema, zaključujem raspravu i dajem na glasovanje Izvješće o poslovanju trgovačkog društva Odvodnja Samobor d.o.o. za 2018. god.

Nakon provedenog glasovanja Gradsko vijeće Grada Samobora većinom glasova (15 "za i 2 "protiv") donijelo je sljedeći

**ZAKLJUČAK**

**I.**

Prihvaća se Izvješće o poslovanju trgovačkog društva Odvodnja Samobor d.o.o. za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD11.)**

**MIRAN ŠOIĆ** - Prelazimo na jedanaestu točku dnevnog reda - Izvješće o radu i financijskom poslovanju trgovačkog društva Poduzetnički centar Samobor d.o.o. za 2018. godinu.

Molim gosp. Željka Radovanića direktora trgovačkog društva Poduzetnički centar Samobor d.o.o. da da kratko i obrazloženje.

**ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**MATILDA MIHAELA PURIĆ** - Da li je Poduzetnički centar nosilac organizacije Božićnog sajma ili ti Adventa u Samoboru?

**ŽELJKO RADOVANIĆ** - Iskreno govoreći nositelj je Upravni odjel za gospodarstvo, ali Poduzetnički centar zajedno s Turističkom zajednicom i podosta čimbenika, Pučko je tu s nama, je jedan od sudionika.

**MIRAN ŠOIĆ** - Ima li još pitanja?

**VLADIMIR SKENDROVIĆ** - Želim se samo elaborirati kratko. Smatram da Poduzetnički centar po samom svom nazivu ne ispunjava svoju temeljnu zadaću. Volio bih da je u Poduzetničkom centru zaposleno pet, šest osoba, jer bi to značilo da imamo razvojnu agenciju koja bi bila praktično suport referadi za gospodarstvo u dijelu programa apliciranja za EU fondove i slične stvari i da bi tu s dovoljno stručnih ljudi zapravo mi imali samo financijski benefit. Ovo je kao da imate kuhinju bez kuhara. Poduzetnički centar se bavi Samoborskim božićnim sajmom, dočekom u podne Nove godine i tim stvarima, to je stvar za Turističku zajednicu, to je više forma da se zadovolji da se Poduzetnički centar zaposli da se može na kraju godine reći da je zadovoljio određene zadaće koje su mu povjerene, te zadaće zapravo ne bi trebale uopće tu biti. Apeliram, ako već zaista želimo održati taj Poduzetnički centar takav kakav je, ne vidim baš neku funkciju, da ga onda obogatimo i sa stručnom radnom snagom koja će imati za cilj i zadatak da financijski doprinosi u značajnoj mjeri Gradu kroz određene programe i na taj način pomaže referadi za gospodarstvo i svima ostalima. Na žalost ne možemo prihvatiti ovakvo izvješće.

**MIRAN ŠOIĆ** - Da li se još netko javlja?

**MATILDA MIHAELA PURIĆ** - Nadovezala bih se na gosp. Skendrovića., složila bih se s njime da organizacija Sajma češnjovki i kotlovine u Kleščićevoj da baš, meni osobno, nema neke veze s Poduzetničkim centrom. Isto tako, s obzirom na uspjeh našeg Božićnog sajma proteklih nekoliko godina mislim da bi možda bilo zgodno razmisliti o tome da se to prepusti Turističkoj zajednici i da su oni za to odgovorni i da se zna tko je organizator, a ne da jednostavno onako petero ljudi sa svih strana nešto organizira i onda to na kraju završi kako završi.

**MIRAN ŠOIĆ** - Da li se još netko javlja?

**IRENA FRANCEKOVIĆ** - Samo bih se htjela nadovezati na kolege. Mi uvijek kada ne možemo nešto napraviti kako se spada na jednom mjestu onda spojimo pet stvari u jednu pa nigdje ne ispadne dobro. Poduzetnički centar nadam se da će promijeniti svoju ulogu u momentu kada se napravi taj Tehnopolis i da ćemo onda imati stvarno Poduzetnički centar koji će biti vezan na poduzetnik (poduzeća, obrte) i na one koji nešto proizvode i pružaju usluge u Samoboru i u tom smjeru će se razvijati. Organizacija manifestacija bi ipak trebala spadati u djelokrug Turističke zajednice ili nekog drugog tijela, nikako ne u djelokrug Poduzetničkog centra.

**MIRAN ŠOIĆ** - Da li se još netko javlja? Ako ne, zaključujem raspravu i dajem na glasovanje Izvješće o poslovanju trgovačkog društva Poduzetnički centar Samobor d.o.o. za 2018. godinu.

Nakon provedenog glasovanja Gradsko vijeće Grada Samobora većinom glasova (12 "za, 3 "protiv" i 2 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o radu i financijskom poslovanju trgovačkog društva Poduzetnički centar Samobor d.o.o. za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD12.)**

**MIRAN ŠOIĆ** - Prelazimo na dvanaestu točku dnevnog reda - Izvješće o poslovanju trgovačkog društva Energo Metan d.o.o. za 2018. godinu.

Molim gosp. Antuna Oklopčića, direktora trgovačkog društva Energo Metan d.o.o. da da kratko uvodno obrazloženje.

 **ANTUN OKLOPČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 Ima li pitanja?

 **VLADIMIR SKENDROVIĆ** - Uvaženog direktora Energo Metana ću podsjetiti na moje pitanje od prošle godine kada mi je rekao da ćemo ove godine dobiti odgovor, a vezano je uz potraživanja. Mi ovdje imamo dosta značajan iznos velikih potraživanja od velikih kupaca a nemamo nigdje razradu toga što je novostvoreni dug, što je preneseni dug, da bi mogli znati koliko će zapravo toga otići u jednu kritičnu zonu. Ako već ne možemo naplatiti sav dug zašto korisniku ne priprijetimo barem obustavom isporuke, jer taj dug je uz pozitivnu bilancu, uz zalihe sredstava, akumulaciju koju svake godine imate, sjetite se da sam predlagao da se u onom dijelu gdje Regulatorna agencija to ne priječi ide, makar i simbolično, na smanjenje mjerne jedinice plina koje bi prema građanstvu imalo nekakav pozitivan dojam ako ništa drugo jer postoje obitelji koje i deset kuna mjesečno osjete, a mi ipak akumuliramo nekakvu zaradu. Trebali bi biti u službi naših građana i onda kada to stavite u kontekst nenaplativih potraživanja mislim da nije pozitivna klima. Dakle, ako nemate pripremljeno od prošle godine, molio bih da nam se specificira koja su to novostvorena zaduženja i kako je ugovoren način naplate? Da li oni obročno plaćaju ili ne ili je to ostavljeno po strani, mora postojati neki zajednički nazivnik?

**ANTUN OKLOPČIĆ** - Prenesenih potraživanja u smislu da bi to bilo iz nekih ranijih godina nema, znači ova potraživanja od ovih većih dužnika koja su iskazana ovdje u računu za 2018. godinu su isključivo iz 2018. godine, ono što je bitno ona su sva pokrivena s instrumentima osiguranja plaćanja. Na žalost, to je nekakva realnost, nije to sada isprika ili opravdanje, ali na razini naše države postoje neke Petrokemije ili ovi drugi dužnici, pa tako i mi u Samoboru imamo svoje velike potrošače koje na neki način trpimo. Isto tako što je važno i što je zakonski nužno plaćaju svi zatezne kamate i prošli puta sam rekao, baš se sjećam, da mi nije jasno kako se njima isplati plaćati nama zatezne kamate koje su osjetno veće nego npr. da kod neke poslovne banke uzmu kredit da to sve plate. Nevezano na ovaj račun nego na trenutna događanja sam upravo i danas imao sastanak s predstavnicima većih dužnika jer sam ih pozvao da se izjasne vezano na ugovaranje plina za iduću plinsku godinu, nama plinska godina počinje 01.10. i traje do 30.09., znači nama je sada ugovaranje. Mi smo raspisali nadmetanje i moramo u toku ovog mjeseca ugovoriti količine plina do kraja devetog mjeseca 2020. godine. Pozvao sam ih da se izjasne i rekao im da nema produljenja ugovora ukoliko se ne plate dugovi i oni su podnijeli jedan program, ako ćemo to tako nazvati, da će do kraja devetog mjeseca podmiriti dugovanja koja se vuku po tim starim računima i nadam se da će u interesu svih nas to napraviti.

**VLADIMIR SKENDROVIĆ** - Dodatno pitanje se zapravo ne odnosi toliko na gosp. Oklopčića, nego sada seciram ove dužnike i razumijem da su pravni subjekti privatne firme koje imaju vjerojatno poteškoća i sami u likvidnosti, no međutim kontinuirano dobivamo informacije da Grad ima na računu značajna sredstva, višemilijunska, da u dan prebacuje sredstva korisnicima itd., a ovdje onda konstatiramo da recimo tvrtke poput Komunalca i slični duguju vama. Dakle, to je gradska tvrtka koja duguje novac, ne vidim razloga zašto oni plaćaju kamate i ne plaćaju na vrijeme, evo tu je tako navedeno, i Ustanovi sportski objekti. Ako im Grad pravovremeno prebacuje sredstva koja su zapravo namjenska i koja bi trebala biti tehnički samo prenesena. Evo, to tu piše.

**IRENA FRANCEKOVIĆ** - Znam da ste meni lani odgovorili da oni plaćaju kamate, to je sve lijepo i krasno, ali s obzirom da građani imaju pravo za ravnomjerni i jednaki odnos gradskog poduzeća prema svima, građane ne podsjećate kamatama nego im dođete iskopčati plin. Ne znam da li iskapčate ali šaljete takvu opomenu, pa bi bilo dobro da i ovim velikim dužnicima pošaljete takvu opomenu možda bi se zabrinuli. No, moje pitanje se ne odnosi na dugovanja nego kada smo usvajali proračun onda smo tamo planirali da ćemo iz dobiti društva Energo Metan prihodovati ove godine dva milijuna kuna. Prošle godine smo s tog naslova prihodovali tri milijuna kuna, to znači da se iz društva Energo Metan odlilo ukupno šest, s obzirom da je Grad Samobor pedeset jedan posto vlasnik pa ne vjerujem da onaj drugi suvlasnik nije htio svoj dio udjela u dobiti, pa ste tako smanjili tu zadržanu dobit sa šest milijuna. Ako ćete ove godine dati Gradu Samoboru dva milijuna, znači da ćete još toliko morati dati društvu Monter, što će onda vašu dobit svesti na nulu, odnosno nemate toliko novaca u zadržanoj dobiti, ostvarenoj dobiti, više u vašoj bilanci da bi mogli udovoljiti zahtjevu Grada Samobora u prilivu od dva milijuna kuna s tog naslova. Ovo nije pitanje za vas jer vi očito kao zaposlenik u tvrtci u kojoj je Grad vlasnik ne možete na to utjecati, ovime apeliram na gradsku vlast da kada radi proračun da mora razmišljati da ne uništi društvo koje je do sada pozitivno poslovalo samo zato jer ima apetit za prijenosom dobiti.

**ANTUN OKLOPČIĆ** - Dugujem odgovor vijećniku Skendroviću na onaj dio pitanja umanjenja cijene. Znači, Energo Metan je već od 2017. godine sustavno umanjuje dio svoje opskrbne marže na pola, što je naravno malo jer je i ta opskrbna marža mala ali mi stalno pravimo ispravak. Znači jedna odredba metode, odnosno odluke o cijenama opskrbljivač ima pravo odrediti svoju opskrbnu maržu samostalno ukoliko je ona manja od regulirane. Obzirno da je ta naša opskrbna marža u osnovi marginalna onda da se i svega odreknemo ne bi puno utjecalo. No, međutim ne smijemo se odreći u potpunosti jer nas regulator promatra po metodi razdvojenog računovodstva i svaku od djelatnosti i distribuciju i opskrbu promatra posebno i ne smijemo niti u jednoj od djelatnosti iskazati gubitak, tako da moramo ostaviti nekakvu opskrbnu maržu iako nastojimo da ona bude minimalna. Znači kada bismo se potpuno odrekli opskrbne marže, bez obzira na ukupni poslovni rezultat, prikaz kao djelatnosti opskrbe negativan onda bi tamo nekakve negativne poene dobivali.

što se tiče pitanja o Komunalcu, potraživanja koja su ovdje iskazana su i nedospjeli računi. Znači, istina je da veliki dužnici su upali u onu zonu dospjelih, međutim obzirom da se računi oni posljednji koji se odnose na dvanaesti mjesec izdani s trideset prvim dvanaestim njihovo dospijeće je negdje nakon petnaestak dana, negdje oko dvadesetog siječnja. Tako da i ove naše gradske tvrtke nisu ni bili dužne platiti ali su ta potraživanja iskazana kao postojeća ali nisu dospjela. To je možda trebalo biti jasnije navedeno tu u bilješkama.

Još samo odgovor vijećnici Franceković, mislim da nije bilo, ne sjećam se neću garantirati ili jamčiti za to, ali da je milijun kuna, a da je ukupno dva milijuna kuna osnivačima, a ne dva milijuna kuna Gradu, čini mi se da je stavka od jedan milijun kuna stavljena u proračun. Mislim da smo se tako nekako postavili.

U svakom slučaju ipak Uprava neće dopustiti da se ogoli dobit, bez obzira koji puta i na odluke, jer koji puta i Uprava mora čuvati društvo od osnivača.

 **ŽELJKO STANEC** -Samo ću malo dopuniti odgovor na pitanje gđe Irene i pitanje vijećnika gosp. Skendrovića. Mogu samo pohvaliti Upravu trgovačkog društva Energo Metan, pogotovo direktora, jer stvarno vodi brigu o svojoj firmi. Ja sam imenovan kao zamjenik Skupštine umjesto gradonačelnika tako da sam gotovo na svakoj Skupštini Energo Metana prisutan. Što se tiče ovih većih potraživanja Energo Metana direktor se stvarno i trudi oko te naplate, on je sam spomenuo bio i prošli četvrtak i danas ujutro u deset sati upravo taj dogovor većih dužnika da se do tridesetog devetog taj dug iz prethodne godine riješi prema Energo Metanu, odnosno da se svi oni računi koji dospijevaju sada iz mjeseca u mjesec redovito podmire. To je stav Uprave društva tako da ne sumnjam da bi se direktor koji je na čelu te Uprave opće mogao dovesti, odnosno i Grad da ta firma ne bude u budućnosti stabilna kakva je bila i do sada.

 **MATILDA MIHAELA PURIĆ** - Kod ovih dužnika između ostalog našla sam sebe, hvala Bogu nisam više dužna, međutim ovi iznosi mora da su višemjesečni, jer ovaj iznos je bio moj dug od jednog mjeseca, a ovo su onda morali biti dugovi od cijele godine.

 **ANTUN OKLOPČIĆ** - Neki dugovi su i šest mjeseci i više, priznajem.

 **ZLATKO REŠETAR** - Mi smo prošle godine razgovarali oko ovih danih zajmova, odnosno depozita od šest milijuna kuna, kada ste mi objasnili da je to šest milijuna kuna u Samoborskoj banci za razvoj mreže. Ove godine ste napomenuli da ste potrošili milijun i tristo tisuća kuna za razvoj mreže u 2018. godini, a vidimo da su ti depoziti pali sa šest milijuna na dva milijuna kuna, znači četiri milijuna kuna je razlika. Da li onda ova razlika potrošena na isplatu dobiti ili na nekakvo operativno poslovanje poduzeća Energo Metan?

 **ANTUN OKLOPČIĆ** - Ne znam da sam rekao da je to za izgradnju mreže, nego da je to jednostavno jedna zaliha jer se i ranijih godina znalo dogoditi jednostavno da nam bude veliki napor platiti zimske račune za potrošeni plin, obzirom da je nama obveza plaćanja prema dobavljaču petnaest dana. Tako da ste me možda krivo razumjeli, nije to novac za izgradnju mreže ali dobar dio naravno toga novca, obzirom da taj novac nema na sebi ime i prezime, znači to je iz ukupne mase isplaćeno i dio za dobit s naslova zadržane dobiti.

 **MIRAN ŠOIĆ**- Ima li još pitanja? Ako nema, zaključujem raspravu i dajem na glasovanje Izvješće o poslovanju trgovačkog trgovačkog društva Energo Metan d.o.o. za 2018. godinu.

Nakon provedenog glasovanja Gradsko vijeće Grada Samobora većinom glasova (13 "za, 4 "protiv" i 1 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o poslovanju i financijskom stanju trgovačkog društva Energo Metan d.o.o. za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD13.)**

**MIRAN ŠOIĆ** - Prelazimo na trinaestu točku dnevnog reda - Izvješće o radu i poslovanju Pučkog otvorenog učilišta Samobor za 2018. godinu.

Molim gospođu Jelenu Vojvoda ravnateljicu da da kratko uvodno obrazloženje.

 **JELENA VOJVODA** - Daje kratko uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 Ima li pitanja?

 **VLADIMIR SKENDROVIĆ** - Nemam pitanja, imam konstataciju jednu. Ja osobno neću podržati izvješće iz nekoliko razloga, apeliram da drugi koji to tako ne doživljavaju se ne povedu zamnom. Naime, samo ću podsjetiti na jedan po meni nemili događaj iz prošle godine kada je pred završetkom bila zgrada Hrvatskog doma na godišnjem obilasku, tradicionalnom, vijećnika ovog Gradskog vijeća gdje se čak nekoliko pročelnika kasnije složilo samnom da se to nije smjelo desiti. Vi ste gđa Vojvoda, u skladu sa svojim prezimenom, zatvorili vrata vijećnicima da pogledaju kroz vrata. Moram vas podsjetiti da ste desetak dana prije kada su vam unutra hodočastili zvani i neznani i naslikavali se u objektu tada nije postojala opasnost od povređivanja itd., a vijećnicima koji su, možete to slobodno nazvati, u svom službenom dijelu željeli pogledati to izvana, što je zapravo tehnički apsolutno nebitno, vi ste se drznuli zatvoriti vrata. To je izuzetno nekorektno, bavite se kulturom, mogu slobodno reći nekulturan dio. To je razlog zbog čega ja poučen starim nekakvim onim uzrečicama, mene su ljudi učili da kada ti jedanput netko zatvori vrata na ta vrata više ne kucaj. Ja ću na ta vrata, vjerojatno, ući jednog dana, mislim da vas tada neće biti tamo.

 **MIRAN ŠOIĆ** - To su malo preteške riječi, Vlado.

 **JELENA VOJVODA** - Hvala na komentaru. Ono što jedino mogu reći da u trenutku kada sam preuzela tu dvoranu, a to se dogodilo u međuvremenu tih deset dana, i taj dan kada je rađen obilazak ja sam obavijestila sve unaprijed da smo mi u fazi vješanja reflektora. Tamo unutra u tom trenutku su se doista vješali reflektori koji su bili jako teški i moja procjena je bila da zbog svih nas ne ulazimo unutra uključujući i mene koja tada nisam ulazila. Ispričavam se, ako sam zbog nejasne i nedovoljno pozitivne komunikacije uvrijedila uvaženog vijećnika, pozivam ga da zajedno sjednemo i odemo obići još jedanput tu našu dvoranu i da vidimo kako našim građanima, zbog kojih smo svi ovdje, možemo nju učiniti još boljom.

 **MIRAN ŠOIĆ** - Ima li još pitanja?

 **IRENA FRANCEKOVIĆ** - Samo bih kratko pitala jer nigdje nisam pronašla u izvješću. Koliko sada trenutno imate zaposlenih po raznim mjestima koje spadaju u Pučko?

 **JELENA VOJVODA** - Ukupan broj zaposlenih je osamnaest, mislim da bi to negdje trebalo biti u izvješću. Ako gledamo po odjelima, ako to tako možemo nazvati, u Galeriji Prica je zaposlena jedna kustosica, u obrazovanju su zaposlene dvije osobe, u tehničkom i administrativnom i općim ostalim poslovima, mislim, da je njih troje, ne znam točno sada napamet, ali znam da je još u Bunkeru njih troje, pa sada kada se to oduzme onda je ovo ostatak.

**MIRAN ŠOIĆ** - Ima li još pitanja? Ako nema, onda zaključujem raspravu i dajem na glasovanje Izvješće o radu i poslovanju Pučkog otvorenog učilišta Samobor za 2018. godinu.

Nakon provedenog glasovanja Gradsko vijeće Grada Samobora većinom glasova (19 "za" i 1 "protiv") donijelo je sljedeći

**ZAKLJUČAK**

**I.**

Prihvaća se Godišnji izvještaj o radu i poslovanju Pučkog otvorenog učilišta Samobor za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD14.)**

**MIRAN ŠOIĆ** - Prelazimo na četrnaestu točku dnevnog reda - Izvješće o radu i financijsko izvješće Ustanove za upravljanje sportskim objektima Sportski objekti Samobor za 2018. godinu.

Molim gosp. Vladimira Čerkeza ravnatelja Ustanove da da uvodno obrazloženje

 **VLADIMIR ČERKEZ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 Ima li pitanja?

 **VLADIMIR SKENDROVIĆ** - Ja ću se usredotočiti na Vugrinščak. Vi ćete se gosp. Čerkez sjetiti isto prošle godine da sam vas dva puta kada je proračun bio vaš na dnevnom redu pitao, da li ste vi sigurni da ćete se vi s time pokriti jer niste imali nikakvu rezervu, niste imali ništa što bi moglo biti izvor kasnijih neplaniranih rashoda. Pod neplanirane rashode smatram da su vam ugurani upravno troškovi Vugrinščaka. Vi ste meni odgovorili, na čemu vam se zahvaljujem, na pitanje na pravo na pristup informacijama, koliko je zaposlenih bilo 2018. godine. Dakle, to je bilo nešto na što vi u 2017. godini niste mogli utjecati. Dakle, stvoreni su vam određeni troškovi, rezerve niste imali. Zanima me, u ovom izvješću to ne vidim, kako ste uspjeli pokriti plaće zaposlenih iz kojeg konta i tko je plaćao zaštitare, ako je već tada vama dano to na upravljanje, koji su čuvali bazen da ga netko ne odnese u Veliku Goricu, Zagreb ili tko zna gdje?

 Drugo, da li je nekom palo na pamet, s obzirom da sam dobio informaciju od Središnjeg državnog ureda za šport da ste mogli tražiti sredstva upravo od njih za one stvari koje ste radili tada kod preuzimanja, jer se moglo kroz određene programe to riješiti, da ide na teret Državnog ureda za sport, s obzirom da je bazen sportski objekt. Inače pohvala za ovaj dio gdje ste besplatno prošlu godinu djeci i mladeži, pa apeliram da ako se iznađu sredstva da se njima i ove godine ne naplaćuje. To je za našu djecu velika dobit pošto nemamo drugih bazena da na ovom ostvare mogućnosti kupanja, itd.

 **VLADIMIR ČERKEZ** - Prije svega zahvaljujem na pitanju. Da, moram reći da u trenutku preuzimanja nismo imali planirano rashodovnu stranu, ali nismo imali ni prihodovnu stranu koja se dogodila u trenutku preuzimanja. Moram reći da svake godine Školski športski savez zakupljuje prostor za program Sportka i to je na toj bazi sto tisuća kuna prihoda koje smo temeljem ugovora potpisali, samim time od prodaje ulaznica, kao što se vidi iz izvješća, smo ostvarili prihod od osamdeset pet tisuća kuna, tako da tih sto osamdeset pet tisuća kuna koje smo prihodovali temeljem bazena smo imali dostatna sredstva za pokrivanje ljudstva i osoba koji su radili na samom bazenu.

 Što se tiče ovog dijela projekta u nekom dijelu, odnosno u najvećem dijelu se mi ne možemo javljati na natječaj. Nemogućnost javljanja na natječaj je zato što mi nismo vlasnici objekta, jer su prije sve su ti natječaji koncipirani da bi se vlasnik objekta trebao javiti na predmetni natječaj i natjecati pa eventualno dobivena sredstva ulagati. Mi kao pravni sljedbenici samo upravljamo objektom i nemamo mogućnost javljanja na takve natječaje. Dapače, nama bi bilo kuda i kamo lakše i pogodnije da nam netko drugi omogući sredstva i doznači sredstva. U protekloj godini oni zahvati koji su rađeni su bili isključivo interventni da se u što kraćem roku osposobi bazen da bi se mogao staviti u funkciju jer znamo da smo uslijed ljeta uspjeli doći u objekt.

 **VLADIMIR SKENDROVIĆ** - S obzirom da sam tu informaciju dobio direktno iz Središnjeg ureda, dat ću si truda, ako mi dozvolite, da istog gospodina koji tvrdi da se može, jer imamo i ove godine ulaganja, da ako je tome tako da nas uputi na koji način da mi ta sredstva povučemo, da li postoji neki program koji ćemo mi morati realizirati kroz školu plivanja ili ne znam čega, ako mi možemo ulaganja od iste institucije dobiti. Naravno, u pozitivnom smislu ovo komentiram.

 **MIRAN ŠOIĆ** - Ima li još pitanja? Ako nema više pitanja, dajem na glasanje Izvješće o radu i financijsko izvješće Ustanove za upravljanje sportskim objektima Sportski objekti Samobor za 2018. godinu.

 Nakon provedenog glasovanja Gradsko vijeće Grada Samobora jednoglasno je (20 "za") donijelo je sljedeći

**ZAKLJUČAK**

**I.**

Prihvaća se Izvješće o radu i financijsko izvješće Ustanove za upravljanje sportskim objektima Sportski objekti Samobor, Andrije Hebranga 26a, Samobor za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD15.)**

**MIRAN ŠOIĆ** - Prelazimo na petnaestu točku dnevnog reda - Izvješće o radu Javne vatrogasne postrojbe Grada Samobora za 2018. godinu.

 Molim gosp. Mladena Žitkovića zapovjednika Javne vatrogasne postrojbe Grada Samobora da u kratkim crtama iznese obrazloženje, budući smo dobili opširan materijal.

 **MLADEN ŽITKOVIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja? Ako nema, zaključujem raspravu i dajem na glasovanje Izvješće o radu Javne vatrogasne postrojbe Grada Samobora za 2018. godinu.

Nakon provedenog glasovanja Gradsko vijeće Grada Samobora jednoglasno je (20 "za") donijelo je sljedeći

**ZAKLJUČAK**

**I.**

Prihvaća se Izvješće o radu Javne vatrogasne postrojbe Grada Samobora za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD16.)**

**MIRAN ŠOIĆ** - Prelazimo na šesnaestu točku dnevnog reda - Izvješće o radu Vatrogasne zajednice Grada Samobora za 2018. godinu.

Molim gosp. Željka Koščicu, predsjednika Vatrogasne zajednice grada Samobora da kratko uvodno obrazloženje.

**ŽELJKO KOŠČICA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja?

**VLADIMIR SKENDROVIĆ** - Gosp. Koščica vas ću opet podsjetiti, već sada po drugi puta, ponavljamo jedno te isto pitanje. Vi ste bili sudionik vremena na svim pozicijama kada se radilo o vozilu za DVD Rude. Vaši Rudari, moji prezimenjaci, vele da od vas nikada nisu dobili odgovor za to vozilo, pa nam možda sada možete reći. Gdje je zapelo? Jel tuženo? Jel je firma propala koja se dva dana prije osnovala nego ste kupili kod nje, uplatili vozilo i gdje je stvari problem toga?

**ŽELJKO KOŠČICA** - Ako vi dozvolite gosp. predsjedniče, mada to nije točka dnevnog reda, ja ću rado ponovno ponoviti. To nije u ovom izvješću, u 2018. godini nije nabavljalo vozilo za DVD Rude.

**Vijećnik Skendrović priča bez uključenog mikrofona iz klupe, a što se ne unosi u zapisnik.**

**MIRAN ŠOIĆ** - Ima li dalje pitanja?

**SVEBOR LABURA** - Nije pozicija gosp. Koščice da govori zastupnicima, odnosno vijećnicima što je na dnevnom redu, a što nije. Znači, molim isti odgovor kao što je pitao gosp. Skendrović.

**ŽELJKO KOŠČICA** - Mislim da sam bio tri puta biran u vijeće i da vrlo dobro znam što je moj posao i odgovor. Gosp. Skendrović je to pitao i na to dobio debeli materijal, od a do ž, lijepo sam zadnji puta objasnio da više nisam predsjednik DVD Rude i ništa ne mogu komentirati jer ne predstavljam to društvo, nisam ovlašten. Dakle, tamo po Statutu lijepo piše tko predstavlja to društvo.

Što se tiče vozila Rude tri puta je raspisan natječaj. Prvi natječaj bila je žalba i išla na Komisiju za provedbu javne nabave, to smo također dostavili to gdje su oni u potpunosti opisali, u pisanom obliku, da smo mi ispravno postupili, bez bilo kakve dileme. Najviše tijelo u Državi se pismeno očitovalo. Ostali natječaji su propali, jedan se nije javio, drugi jer je bio izvan planiranih proračunskih sredstava. Vozilo nije isporučeno, ono vozilo za koje je uplaćen avans za to vozilo je, dok sam još ja bio, putem advokata prijavljeno Državnom odvjetništvu i podnesena je privatna tužba u ime DVD-a, dok sam ja bio predsjednik. U kojem tijeku je sada to ja ne znam, ja te informacije nemam i ne mogu ih komentirati niti vam ih dati. Dakle, dok sam ja bio ovlašten putem advokata prijavljeno je Državnom odvjetništvu i podnesena je privatna tužba za potraživanje tih sredstava. Evo, to je odgovor.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Izvješće o radu Vatrogasne zajednice Grada Samobora za 2018. godinu.

 Nakon provedenog glasovanja Gradsko vijeće Grada Samobora većinom glasova (15 "za" i 4 "protiv") donijelo je sljedeći

**ZAKLJUČAK**

**I.**

Prihvaća se Izvješće o radu Vatrogasne zajednice Grada Samobora za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD17.)**

**MIRAN ŠOIĆ** - Prelazimo na sedamnaestu točku dnevnog reda - Izvješće o radu i financijsko izvješće Samoborskog športskog saveza za 2018. godinu.

Molim gđu. Marijanu Radek, tajnicu Samoborskog športskog saveza da nam da kratko obrazloženje.

**MARIJANA RADEK** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

**MATILDA MIHAELA PURIĆ** - Moje pitanje zapravo ne ide gospođi ali moram iskoristi ovu priliku i gosp. Džepini postaviti pitanje. Voljela bih da i naši dogradonačelnici daju sve od sebe. Judo klub Profectus i Gimnastički klub, mislim da je vrijeme da im date adekvatne prostorije, znam da se vi trudite ali to nije ono što bi njima odgovaralo. Mislim da počast Judo klubu Profectus se ne da uz bermet u Vijećnici nego se daje djelima, pa mislim da bi bilo super kada bi stvarno dali sve od sebe.

**MIRAN ŠOIĆ** - Ima li još pitanja? Ovo je samo konstatacija.

**MARINKO DŽEPINA** - Mislim da bi ovaj naš Judo klub trebao vama i zahvaliti što ste tako uporni i što zaista brinete o tom vidu sporta jer znamo da taj Klub puno radi s djecom s posebnim potrebama. Mi u Gradu smo svjesni te činjenice i ja osobno vrlo patim na taj dio priče kada su djeca takve dobi u pitanju. Mi smo u ovom trenutku razgovarali i u ovom trenutku imamo prostor, ostaje još samo da se taj dio operacionalizira i da u dogovoru s njima, ovih dana ćemo zakazati jedan sastanak, i ako je to to što im mi nudio onda je taj problem riješen za njih. To je pred rješenjem.

**IRENA FRANCEKOVIĆ** - Ne znam da li imam pitanje za vas, mislim da je to prije pitanje za pročelnike ili zamjenike gradonačelnika. Vi znate, ispravite me ako griješim, da se Ana Lenard priprema za Olimpijske igre, što bi za naš grad bila jedna nagrada i veliki ponos. Svojedobno je gradonačelnik obećao da će ju više financijski popratiti i eventualno joj osigurati jedan stan iz gradske imovine za korištenje u doba tih priprema. Zanima me, da li je gradonačelnik održao tu svoju riječ ili se to još uvijek čeka?

**ŽELJKO STANEC** - Stvarno je lijepo što se brinete za sportaše i mi u Gradu se isto brinemo za sportaše, pogotovo za jednu sportašicu koja predstavlja naš grad, a to je Ana Lenard, koja je osvojila ne znam koliko medalja svjetskog karaktera. Dobio sam osobno pismo ja i osobno kolegica Sanja i gradonačelnik Krešo Beljak gdje ona traži od Grada Samobora financijsku pomoć oko pripreme za nadolazeću Olimpijadu. S pročelnikom Jurom Horvatom, jer je sport u domeni njega kao resornog pročelnika, probali smo iznaći sva rješenja na temelju kojih bi se toj sportašici moglo na neki način pomoći. To oko dodjele stana, ako je gradonačelnik to rekao, to stvarno nisam čuo, a pretpostavka je da nije niti mogao tako nešto reći. U okviru kriterija koje ima Grad Samobor, odnosno Samoborski športski savez, pa čak nešto ako je moguće ali u okviru sa zakonom dat ćemo napraviti sve da našu sportašicu Anu Lenard na neki najbolji način omogućimo da se najbolje pripremi za tu Olimpijadu na kojoj bi se trebala ona sama natjecati. Ako ima nešto pročelnik ili Sanja za dopuniti može, ali upoznati smo jako dobro s time, još jedanput zahvaljujem se što se i vi zalažete za nju.

 **MARIJANA RADEK** - Samo bih se htjela nadovezati na dogradonačelnika jer briga o Ani Lenard nije upitna, mi smo u planu i programu javnih potreba za 2019. godinu otvorili poziciju ne samo za Anu Lenard nego tu mi imamo još kandidata kao Pavao Jozić koji također prikuplja bodove da ide na paraolimpijske igre. Cijela priča se zatvara u travnju 2020. godine, osigurali smo poziciju novčanih sredstava za vrhunske sportaše i njihove odlaske na takve turnire. Inače je Ana Lenard i u razvojnim programima Hrvatskog olimpijskog odbora i u Klubu su dovoljno upoznati da se mogu javiti u Savez i tražiti potporu za odlaske na turnire.

 **MIRAN ŠOIĆ** - Ima li još pitanja?

 **VLADIMIR SKENDROVIĆ** - Na ove pozitivne stvari se neću elaborirati one su pohvalne i sportaše prvenstveno treba pohvaliti na trudu i volji da ustraju u svojim nakanama i da postignu što bolje rezultate. Međutim mi smo tijekom prošle godine u nekoliko navrata načeli temu i uvijek je odgovor bio to ćemo kada bude izvješće, a onda se to uvijek oduži. Podsjetio bih samo na problematiku NK Samobor, koji je dio sustava, financiran također iz Samoborskog športskog savez, temeljem, pretpostavljam, određenih kriterija koji su utvrđeni i koje je taj Klub slijedom vjerojatno morao zadovoljiti. Zanima me, da li Samoborski športski savez s obzirom da se radi o sportu koji ima polusezonu i prelazi iz godine u godinu ima mogućnost nadzora i da li je taj nadzor izvršen u izvršenju kriterija, dakle iz stupnja natjecanja kao takvog samog? Mislim da neću pogriješiti ako se prisjetim da je dogradonačelnik tada odgovorio da će istražiti nekih sedamdesetak tisuća, čega li je sve već bilo, od određenog transfera ali nažalost mi nikada nismo dobili odgovor na to pitanje pa bih volio ako možemo sada dobiti odgovor na ta pitanja. Ako se to nije razriješilo i ako se smatra da je sve zadovoljeno onda ovo izvješće ja ne mogu prihvatiti.

 **MARIJANA RADEK** - Vezano za NK Samobor, NK Samobor je udruga koja je osnovana od svojih članova. To je Udruga kojom upravljaju članovi kroz Skupštinu, odnosno izabrani Upravni odbor. Samoborski športski savez temeljem raspisanog natječaja po uredbi, temeljem kriterija provodi natječaj i dodjeljuje određena sredstva kojima se sufinancira rad i djelovanje NK Samobor, kako njih tako i svih drugih NK i općenito klubova koji su u programu javnih potreba. Do sada Samoborski športski savez mora vršiti kontrolu nad radom i djelovanjem klubova, polugodišnjim i godišnjim izvješću na temelju Zakona o neprofitnom poslovanju udruga. Moram reći da smo do sada zaprimali kompletna izvješća gdje je NK Samobor i njihove ovlaštene osobe potpisivali izvješća o namjenskom trošenju sredstava i to pravdali svojim vlastitim potpisom i žigom. Od kada je gosp. Ivica Karoglan došao na vodstvo NK Samobor moram reći da možda nisu vidljivi ti pomaci i na žalost nismo sretni s rezultatima koje su sada seniori napravili, a nekada crne stvari, za mene, su dobar početak. Postavljanje novog šefa voditelja Omladinske škole i radovi, ja tu imam popis ali neću čitati jer bi to predugo trajalo, koliko su ti ljudi treneri zajedno napravili za klub od 01.12.2018. godine govoreći u infrastrukturnom uređenju i odgoju djece. Sport nije samo vrednovanje rezultata, sport je prvenstveno odgoj djece. Što se tiče sredstava koja su vlastita sredstva koje je NK Samobor ostvario, da li kroz dobivanje odštete za njihove igrače, kroz prihod od članarina, prihode od donacija i sponzorstva, to su njihova vlastiti prihodi ja njih dobijem također u izvješću, jer stave kompletne prihode i rashode i vršimo kompletan nadzor. Kako su oni utrošeni? To je stvar odluke Uprave i njihove Skupštine. Evo, to je ono što ja mogu reći.

 **MIRAN ŠOIĆ** - Ima li još pitanja?

 **IRENA FRANCEKOVIĆ** - Sada kada ste spomenuli kontrolu poslovanja NK Samobor i svih ostalih klubova. Zanima me, da li vršite i na koji način vršite kontrolu prihoda s osnove članarine svakog od pojedinog djeteta koje se trenira u pojedinom klubu? S obzirom da u javno dostupnim dokumentima tih udruga kod nekih je ta članarina minimalna ili je nema. Zanima me gdje se prikazuju novci koje djeca plaćaju mjesečno za treniranje, a koje je od sto do dvjesto kuna po djetetu mjesečno, pa kada se zbroji broj djece, mjeseci, taj novac se nigdje ne vidi, možda ja to ne znam pročitati ali bih voljela znati na koji način vi to kontrolirate.

 **MARIJANA RADEK** - Vezano za tu kontrolu Samoborski športski savez je u protekloj godini radio šest mjeseci na razvijanju jedne aplikacije, tablica, u kojima koristimo za javljanje na natječaj na program javnih potreba i gdje klubovi unose svakog člana, rade registar članova s iznosom članarine mjesečno, odnosno koliko se mjeseci plaća se. Klubovi koji imaju prihod od članarina vidljivo je u registru neprofitnih organizacija i ono što mogu reći za NK Samobor, ako je pitanje išlo za NK Samobor, s jučerašnjim danom njihovi prihodi su bili sto trideset četiri tisuće kuna, prihodi od članarina. Moje je dijete u konačnici u NK Samoboru pa čak dobivam i račune za izdavanje tih članarina. To pratimo na način da dobijemo izvješće. E sada, svaki klub, svaka uprava, skupština može donijeti odluku da prvo dijete plaća određeni iznos članarine, da drugo dijete ne mora plaćati, znači to su interne stvari unutar klubova. Oni mogu donijeti odluku da plaćaju članarinu godišnje sto kuna, vrlo se razlikuju iznosi plaćanja članarina. Oni moraju biti prikazani kao prihod, definitivno i jesu, u NK Samoboru, definitivno, jesu to moram potvrditi i kompletna njihova izvješća su sada savršena, savršena.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Izvješće o radu i financijsko izvješće Samoborskog športskog saveza za 2018. godinu.

Nakon provedenog glasovanja Gradsko vijeće Grada Samobora većinom glasova (16 "za" i 3 "protiv") donijelo je sljedeći

**ZAKLJUČAK**

**I.**

Prihvaća se Izvješće o radu i financijsko izvješće Samoborskog športskog saveza, Andrije Hebranga 26a, Samobor za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD18.)**

**MIRAN ŠOIĆ** - Prelazimo na osamnaestu točku dnevnog reda - Izvješće o radu i financijsko izvješće Zajednice tehničke kulture Grada Samobora za 2018. godinu.

Molim gosp. Stjepana Črnjaka predsjednika Zajednice tehničke kulture Grada Samobora da da obrazloženje.

**STJEPAN ČRNJAK** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

Ima li pitanja?

 **VLADIMIR SKENDROVIĆ -** Nemam pitanje samo konstataciju. Mi ćemo kao Klub podržati ovo izvješće, ali želim samo naglasiti da smo već i prošle godine naglašavali da vaša zajednica zaista djeluje u totalno neadekvatnom uvjetima, da su sredstva skromna, jako skromna, najblaže rečeno, i da mi kao Klub vijećnika pokušavamo apelirati uvijek i kroz amandmane itd., da se ta sredstva pojačaju. Smatram da je zajednica i udruge koje djeluju u sklopu nje da su totalno podcijenjene. On su izvor koje mladim ljudima daje mogućnost da se nadograde i da zapravo doprinose općem društvu. Zahvaljujem vam se na ustrajnosti koju pokazujete i nadam se da će ti apeli za podršku što od prostora, pa i sredstava koja ne bi smjela biti ispod milijun kuna godišnje. U sklopu toga bi vjerojatno vi mogli riješiti ovaj status zaposlene osobe. Nadam se da će doći svima do toga da u ovom proračunu koji nam se svake godine nudi se nađu sredstva i za vas.

**MIRAN ŠOIĆ** - Ima li još pitanja? Ako nema, zaključujemo raspravu i dajem na glasovanje Izvješće o radu i financijsko izvješće Zajednice tehničke kulture Grada Samobora za 2018. godinu.

Nakon provedenog glasovanja Gradsko vijeće Grada Samobora jednoglasno je (18 "za") donijelo je sljedeći

**ZAKLJUČAK**

**I.**

Prihvaća se Izvješće o radu i financijsko izvješće Zajednice tehničke kulture grada Samobora, Ivana Perkovca 59, Samobor za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD19.)**

**MIRAN ŠOIĆ** - Prelazimo na devetnaestu točku dnevnog reda - Izvještaj o poslovanju Dječjeg vrtića Izvor za 2018. godinu.

Molim gđu Martinu Trošelj, ravnateljicu ustanove Dječjeg vrtića Izvor da u ime predlagatelja da uvodno obrazloženje.

 **MARTINA TROŠELJ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **VLADIMIR SKENDROVIĆ** - Moram na samom početku reći da mi je izuzetno mučno da uopće moram otvoriti raspravu na ovu temu, jer obećavali smo i obećavamo rad jedne ustanove kao dječji vrtić poduprijet i podržati u svakom pogledu. Smatram da se u Dječjem vrtiću Izvor kada dajemo izvješća o radu i poslovanju moramo osvrnuti i na probleme, koji se pojavljuju i da nije grijeh reći ih ako znamo da oni postoje. Osvrnut ću se samo na nekoliko stvari, ja ovdje imam snimku, ali ju radi zakonske obveze, bez vašeg odobrenja ne smije interpretirati i pustiti, komunikacije između vaših djelatnica o fizičkom obračunu koji se desio kod vas u vrtiću, o nestanku jednog zapisnika i o neadekvatnom ponašanju vaše djelatnice upravo prema djetetu s posebnim potrebama, koje je čak i ona sama priznala ovdje u snimci. Moje pitanje je, da li vi znate za te probleme? Pretpostavljam da znate, jer ne želim ulaziti u priče rekla kazala, ali dojave koje dolaze govore da je izvršen određeni nadzor kod vas i da je bilo razno raznih pritisaka, bilo je čak i povreda od jednog djeteta itd., pa neadekvatno zbrinjavanje i dojavljivanje. Vi imate dva logopeda a nemate defektologa, ako se ne varam. Dakle o tome nismo rekli da imate deficit takvog kadra. Zanima me, pod što se vode dadilje koje statusno ne mogu obavljati posao odgajateljice? Dakle, tu ulazimo u jednu zonu vrlo opasnu, radimo s djecom a ona su najosjetljiviji dio svih nas, svi smo jako osjetljivi na našu djecu. Zaista se ne bi smjelo dozvoljavati niti u kojem slučaju, nulta bi treba biti stopa tolerancije, na ovu problematiku koju sam vam naveo. Zanima me, da li ste vi kao ravnateljica tog Vrtića poduzeli sve, da li ste upoznati s time i da li ste reagirali sukladno onome što bi osoba na tom položaju trebala učiniti?

 **MARTINA TROŠELJ** - Drago mi je što postoji interes da se netko uopće interesira za rad odgojno-obrazovnog rada u našem Vrtiću. Voljela bih da malo češće dođete i kada imamo otvorena vrata i kada nudimo posjete i kada pričamo o programima koji se provode u vrtiću, pa bi vam možda malo bila slika jasnija. Vrtić ili odgojno-obrazovan ustanova je odgovorna Agenciji odgoja i obrazovanja koja prati naš rad, odgovorna je i Ministarstvu odgoja i obrazovanja. Ja u ovom trenutku sada mogu reći da ne želim komentirati izjave za koje nisam sigurna da su istinite, ali mogu vam odgovoriti da sam kao ravnatelj i kao odgovorna osoba jednog vrtića poduzela sve potrebne mjere. Da, trenutno jesmo pod nadzorom raznih ustanova. Međutim, zašto nije to dotaknuto u izvješću, zato što sam ja kao odgovorna osoba potpisala izjavu o tajnosti podataka i dok se izvješće ne završi, dok se nadzor ne završi i ja ne dobijem izvješće ne bih željela ništa komentirati, jer ću povrijediti bilo kakva prava, što svoja, što svojih djelatnika, pogotovo djece predškolske dobi. Čim izvješće bude gotovo i čim budem upoznata s okončanom situacijom postupka vrlo rado ćete to imati prilike pročitati i vidjeti.

 **MIRAN ŠOIĆ** - Ima li još pitanja?

 **MATILDA MIHAELA PURIĆ** - Evo, za ovaj neki nemili događaj malo jesmo čuli, međutim to je sve bilo malo zataškano. Zanima me da li je ta osoba udaljena iz vrtića, koja se zapravo tereti da je povrijedila neka pravila ponašanja?

 **MARTINA TROŠELJ** - Samo ću reći da ono što je dovršeno, a to je, da, u jedanaestom mjesecu sam osobno dala prekid jednoj odgajateljici, prekid radnog odnosa, koja je bila na probnom roku uz objašnjenje da nije zadovoljila probni rok. Trenutno se vodi sudski postupak i ne mogu dalje komentirati o tome. Eto, udaljena je i više nije naš zaposlenik.

 **MARINKO DŽEPINA** - Ovom prigodom želim se zahvaliti svim radnicima Dječjeg vrtića i vama gospođo ravnateljice na brizi koju ste iskazali vezano za radove koji su bili vođeni za Dječji vrtić u Bregani. U tom vremenskom periodu zaista ste imali pogoršane uvjete za rad, imali ste situaciju koja nije normalna ali vi ste i vaši djelatnici skupa zajedno s djecom vodili računa i o njihovoj sigurnosti za vrijeme izvođenja radova i vodili ste računa da sve protekne u najboljem redu. U ovom trenutku osjećam da se moram zahvaliti za sve ono što ste poduzeli da ne bi došlo do nekakvog neželjenog događaja ili do neke neželjene ozljede, bilo zaposlenika bilo djece, zahvaljujem.

 **MARTINA TROŠELJ** - Zahvaljujem, osala sam vijećniku gosp. Skendroviću dužna objašnjenje za što su dadilje i što one rade u odgojno-obrazovnom procesu. Znači, u nedostatku odgojitelja, kada se radi o djeci s teškoćama u razvoju ili kada je potreba zbog povećanog broja upisane djece u odgojne skupine tada se zapošljava treći odgojitelj ili pripravnik, a što trenutno nemamo na Zavodu za zapošljavanje, navela sam i u izvješću problematika struke koja nam se dešava u zadnjih nekoliko godina kako u gradskim vrtićima tako i u privatnim, tada je nužno zlo zaposliti dadilje. Dadilja je osoba koja nikada nije sama s djetetom u prisustvu je dvije školovane osobe ili diplomiranog odgojitelja. Eto, znači isključivo je tehnička pomoć i pomaže djeci kod osnovnih potreba.

 **MIRAN ŠOIĆ** - Sada sam nešto i naučio, ja ih imam troje u vrtiću i svaki dan sam tamo i nešto sam čuo da se zbiva.

Ima li još pitanja? Ako nema, zaključujem raspravu i dajem na glasovanje Izvještaj o poslovanju Dječjeg vrtića Izvor za 2018. godinu.

 Nakon provedenog glasovanja Gradsko vijeće Grada Samobora većinom glasova (14 "za", 3 "protiv" i 2 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o poslovanju Dječjeg vrtića Izvor za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD20.)**

**MIRAN ŠOIĆ** - Prelazimo na dvadesetu točku dnevnog reda - Izvještaj o poslovanju Dječjeg vrtića Grigor Vitez za 2018. godinu.

Molim gđu Sandru Ivanuš, ravnateljicu ustanove Dječjeg vrtića Grigor Vitez da da uvodno obrazloženje.

 **SANDRA IVANUŠ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **IRENA FRANCEKOVIĆ** - Pitala bih nešto gđu Horvat Iveković, navodno ove godine je dosta djece ostalo neupisano, sada je vjerojatno bila sezona upisa u vrtiće, sada nemam točnu informaciju ali tako se priča da ih je dosta neupisano. Zanima me u kojem periodu se očekuje povećanje kapaciteta? S obzirom da smo postali poprilično mladi grad očito će nam to biti vrlo potrebno.

 **SANDRA IVANUŠ -** Ispričavam se, mogu ja u početku samo nešto reći kao uvod.

 **ZLATKO REŠETAR** - Naime, jedan nemili događaj koji se dogodio sada nedavno potaknuo me na razmišljanje kakva su pravila, kakve su propisane procedure u samoborskim vrtićima i slično kada se djeca ozljede. U jednom događaju jedno dijete je ozlijedilo drugo dijete, došlo je do krvarenja, službenom procjenom ili ne znam već kakvom procjenom djelatnice je utvrđeno da djetetu nije ništa i roditelji su pozvani nakon nekog izvjesnog vremena kada se upravo potvrdilo da to baš i nije tako bezazlena ozljeda. Dolaskom obitelji po isto dijete, dijete je odvezeno na Hitnu u Samobor koja je utvrdila da je rana već stara da ju oni tu ne mogu zbrinuti i rana je zbrinuta u bolnici Klaićevoj. Na razgovoru roditelja sa službenom osobom iz vašeg vrtića je rečeno da nema propisanog pravila, da domar ne može voziti djecu u Dom zdravlja ili zvati Hitnu ili nešto takvo, a znamo da je domar vozio istu djecu kada u vrtiću nije radilo grijanje. Interesira me, da li postoji nekakav pravilnik koji to uređuje s vaše strane, da li postoji stručna osoba s vaše strane koja može ocijeniti koju ranu treba zbrinuti medicinski a koju ne i tko to određuje?

 **SANJA HORVAT IVEKOVIĆ** - Evo, ja ću odgovoriti na dio pitanja pa ako će nešto trebati dopuniti zamolit ću ravnateljicu ili pročelnika da dopuni. Ovdje bih voljela samo kratko osvrnuti se općenito na rad naših ustanova u predškolskom odgoju koje praktički su sukladno Zakonu o predškolskom odgoju maksimalno popunjene. Mi ovdje trebamo reći da zakon dozvoljava trideset odgojnih skupina u jednom vrtiću, a to je oko sedamsto djece, a kod Dječjeg vrtića Grigor Vitez upravo imamo tu situaciju. Kao što je uvažena vijećnica Irena Franceković rekla, naravno postoje liste čekanja koje su i u našim gradskim vrtićima a što je naravno posljedica određene demografske politike, pa i općenito migracije stanovništva, gdje smo i prošle godine i mi sami bili upoznati sa činjenicama da su kupljeni, a tu je bila i poticajna stanogradnja, da su mlade obitelji uspjele iskoristiti te poticaje što se onda naravno i reflektira i na infrastrukturu u gradu, gdje treba taj trend i pratiti upravo time da svaki zaposleni roditelj može smjestiti svoje dijete u vrtić. Mi smo ove godine imali situaciju, dakle mi moramo još uvijek imati određene kriterije za upis djece u vrtić, voljeli bismo da to ne moramo imati ali to su uistinu visoki standardi i za to nam uistinu trebaju, usuđujem se reći, još neki poprilično milijunski iznosi da bismo mi cjelokupnu potrebu za smještaj djece u vrtiće uspjeli pokriti. Ne treba zaboraviti činjenicu da u našem gradu postoje i vrtići koji su osnovani od drugih pravnih osoba kao što je vjerski vrtić, a imamo i privatne vrtiće. Tako da ja mislim da ipak na kraju svatko pronađe, a mislim da smo Grad s najvećim brojem obrta za čuvanje djece, mislim da ih je na našem području sada šest. To isto sufinanciramo smještaj djece što na primjer neki gradovi ne rade. Evo, neki dan je kod nas bila jedna gospođa koja razmišlja o otvaranju privatnog vrtića, dali smo joj apsolutno podršku, pročelnik i ja u tome, da ide u tom smjeru jer je to definitivno nešto što našem gradu treba, a i mi u Gradu razmišljamo o proširenju kapaciteta naših gradskih vrtića. Osudit ću se reći da ćemo možda kroz koju godinu trebati možda i razmišljati onda i o trećoj ustanovi gradskog vrtića s obzirom na broj odgojnih skupina. Dakle, zakon dozvoljava trideset odgojnih skupina, a što se tiče Dječjeg vrtića Grigora Vitez, a Dječji vrtić Izvor ima još mali neki prostor za dodavanje nekih odgojnih skupina. Vjerujem da ćemo proračunska sredstva moći usmjeriti u taj razvoj, to nam je jako bitno jer mislim da svakom zaposlenom roditelju o kojem opet ovisi i proračun Grada Samobora treba omogući da može smjestiti svoje dijete u vrtić. Možemo se uistinu podičiti visokom kvalitetom predškolskog odgoja u našem gradu.

Ovdje se treba malo osvrnuti i na prethodnu točku, znajte da su to vrlo osjetljiva pitanja i ovdje kada se spominju djeca trebamo voditi prvenstveno brigu o njihovim pravima koja su zaštićena različitim konvencijama, protokolima i slično, bilo kakvo narušavanje njihovih prava ili bilo čega, a o čemu je i ravnateljica Trošelj rekla, podložno je različitim kontrolama. Mi smo kao osnivač toga svjesni i bilo kakvo kršenje, bilo čijeg prava djeteta je strogo zabranjeno i apsolutno ćemo kao osnivač poduzeti bilo kakvu mjeru da se to ne dogodi. Ako dobijemo bilo kakav takav nalaz u Grad da nešto nije dobro poštovano sigurno će svatko za to podnijeti svoj teret odgovornosti. Za sada mi takvih informacija nemamo, a sve što se tiče bilo kakvog nasilja ili bilo čega drugog je opet predviđeno različitim protokolima kojih su se i vrtići dužni pridržavati tako da ovakve izjave koje je gosp. Rešetar rekao ravnateljica mora hitno provjeriti, tko je uopće dao takve izjave, jer to se uopće ne smije niti reći, jer se zna da na WEB-u vrtića postoje i protokoli koji to sve skupa propisuju. Stoga ja apeliram da se to sve skupa provjeri.

**ZLATKO REŠETAR** - Najveći šok je uslijedio nakon nemilog događaja, par dana nakon toga, kada su roditelji pozvani na kojem nitko drugi nije smio sudjelovati da iz razgovora s jednim bivšim roditeljima iz tog vrtića, koji je rekao pa znate mora svako dijete koje ima neke zdravstvene tegobe ili nešto propisani način postupanja. Ovdje se radilo o udarcu koji je rezultirao posjekotinom i krvarenjem. Ja smatram da tu nema nikakvih dodatnih stvari, pogotovo ne za nekakav dodatni sastanak na kojem će netko drugi uvjeravati kako se nešto radi i koje su procedure.

**MIRAN ŠOIĆ** - Ima li još pitanja? Mislim da smo dobili odgovore, pa ako nema zaključujem raspravu i dajem na glasovanje Izvještaj o poslovanju Dječjeg vrtića Grigor Vitez za 2018. godinu.

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeći

**ZAKLJUČAK**

**I.**

Prihvaća se Izvješće o poslovanju Dječjeg vrtića Grigor Vitez za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD21.)**

**MIRAN ŠOIĆ** - Prelazimo na dvadesetprvu točku dnevnog reda - Izvješće o izvršenju Programa rada i razvitka te financijskog plana Gradske knjižnice Samobor za 2018. godinu.

Molim gđu Mirjanu Dimnjaković, ravnateljicu ustanove Gradske knjižnice Samobor da da uvodno obrazloženje.

**MIRJANA DIMNJAKOVIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda proveo je:

* Odbor za društvene djelatnosti i brigu za mladež
* Odbor za statutarno - pravna pitanja

te su donijeli zaključak o prihvaćanju navedene točke dnevnog.

Otvaram raspravu.

 **MATILDA MIHAELA PURIĆ** - Podržavam ovaj prijedlog za novom knjižnicom, iako moram priznati da ne idem često u knjižnicu, skoro uopće, ali mislim da bi si stvarno trebali naći prostor. Ja volim žicati prostore. Što je sa bivšom Samom? Sama bi bila idealna da ostane u vlasništvu Grada i da se tamo napravi čitaonica, neki mali kulturni centar, udruge itd.

 **VLADIMIR SKENDROVIĆ** - Naravno da ćemo podržati vaše izvješće, jer ja bih apelirao na predsjednika Gradskog vijeća da se prestane švercati i da konačno izvuče...

 **MIRAN ŠOIĆ** - Dakle, bilo je različitih ideja, no međutim ja mislim da knjižnica zahtjeva određene prostore pod određenim uvjetima tako da će se o tome razmišljati i da ćemo o tome razgovarati, sedam godina je dugo vrijeme, pa će biti sagrađeno.

Ima li još pitanja? Ako nema, zaključujem raspravu i dajem na glasovanje Izvješće o radu Gradske knjižnice Samobor za 2018. godinu.

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeći

**ZAKLJUČAK**

**I.**

Prihvaća se Izvješće o izvršavanju Programa rada i razvitka te financijskog plana Gradske knjižnice Samobor za 2018. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD22.)**

**MIRAN ŠOIĆ** - Prelazimo na dvadesetdrugu točku dnevnog reda - Prijedlog zaključka o davanju prethodne suglasnosti na Prijedlog Statuta Gradske knjižnice Samobor.

Molim gosp. Juru Horvata, pročelnika Upravnog odjela za društvene djelatnosti da da uvodno obrazloženje.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda proveo je:

* Odbor za društvene djelatnosti i brigu za mladež i
* Odbor za statutarno - pravna pitanja

te su donijela zaključak o prihvaćanju navedene točke dnevnog, s time da Odbor za statutarno - pravna pitanja predlaže da se članak 64. dopuni s Pravilnikom o radu. Isto piše u članku 63. ali radi čistoće teksta da se dopuni članak 64. s alinejom i Pravilnik o radu. Mislim da tu nema problema da se to prihvati.

Otvaram raspravu.

**VLADIMIR SKENDROVIĆ** - S obzirom da se gotovo nikada ne slažem s uvaženim pročelnikom Horvatom, evo sada koristim priliku i da kažem da će Klub vijećnika HDZ-a pozitivno glasati po ovoj točci.

**MIRAN ŠOIĆ** - Ima li još pitanja? Ako nema, zaključujem raspravu i dajem na glasanje Prijedlog zaključka o davanju prethodne suglasnosti na Prijedlog Statuta Gradske knjižnice Samobor.

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeći

**ZAKLJUČAK**

Daje se prethodna suglasnost na Prijedlog Statuta Gradske knjižnice Samobor, u tekstu kao što je dan u materijalima za sjednicu.

**AD23.)**

**MIRAN ŠOIĆ** - Prelazimo na dvadesettreću točku dnevnog reda - Prijedlog zaključka o ukidanju statusa javnog dobra u općoj uporabi kč.br. 519, zk.ul. 2176 k.o. Rude.

Molim gosp. Marinka Džepinu, pročelnika, da da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda proveo je:

* Odbor za statutarno - pravna pitanja

te donio zaključak o prihvaćanju navedene točke dnevnog.

Otvaram raspravu.

 Ima li pitanja? Ako nema, zaključujem raspravu i dajem na glasovanje Prijedlog zaključka o ukidanju statusa javnog dobra u općoj uporabi kč.br. 519, zk. ul. 2176 k.o. Rude

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeći

**ZAKLJUČAK**

1. Utvrđuje se da je kč.br. 519, cesta Rude površine 3816 m2, upisana u zk.ul. 2176, k.o. Rude, javno dobro u općoj uporabi - nerazvrstana cesta u neotuđivom vlasništvu Grada Samobora, sukladno Zakonu o cestama (Narodne novine br. 84/11, 22/13, 54/13, 148/13 i 92/14) i Odluci o nerazvrstanim cestama Grada Samobora (Službene vijesti Grada Samobora br. 4/14).
2. Ukida se status javnog dobra na dijelu javnog dobra u općoj uporabi - nerazvrstane ceste u vlasništvu Grada Samobora i to na 35/3816 dijela (35m2) kč.br. 519, cesta Rude, ukupne površine 3816 m2, zk.ul. 2176, k.o. Rude, odnosno na cijeloj novonastaloj kč.br. 519/2, površine 35 m2, k.o. Rude, sukladno geodetskom projektu broj 38/2018., ovjerenom od Državne geodetske uprave, Područnog ureda za katastar Zagreb, Odjela za katastar nekretnina Samobor, KLASA: 932-06/18-02/558, URBROJ: 541-10-06/4-18-3 od 06.08.2018. godine, te da se ista upiše u vlasništvo Grada Samobora temeljem članka 103. Zakona o cestama.
3. Dozvoljava se, da se bez ikakvog daljnjeg pitanja ili odobrenja, u zemljišnim knjigama Općinskog suda u Novom Zagrebu, Stalne službe u Samoboru, Zemljišno - knjižnog odjela, na temelju ovog zaključka izvrši ukidanje statusa javnog dobra u općoj uporabi u vlasništvu Grada Samobora, na 35/3816 dijela (35 m2) kč.br. 519, cesta Rude, ukupne površine 3816 m2, zk.ul. 2176, k.o. Rude, odnosno na cijeloj novonastaloj kč.br. 519/2, površine 35 m2, k.o. Rude, a sve sukladno parcelacijskom elaboratu iz točke 2. ovog zaključka.

**AD24.)**

**MIRAN ŠOIĆ** - Prelazimo na dvadesetčetvrtu toku dnevnog reda - Izvještaj o korištenju proračunske zalihe Proračuna Grada Samobora za ožujak i travanj 2019. godine.

 Molim gospodina Željka Radovanića, pročelnika da da uvodno obrazloženje.

**ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda proveo je:

* Odbor za financije i proračun i
* Odbor za statutarno - pravna pitanja

te su donijela zaključak o prihvaćanju navedene točke dnevnog.

Otvaram raspravu.

Ima li pitanja? Ako nema, zaključujem raspravu i dajem na glasovanje Izvještaj o korištenju proračunske zalihe Proračuna Grada Samobora za ožujak i travanj 2019. godine

Nakon provedenog glasovanja Gradsko vijeće Grada Samobora jednoglasno je (19 "za") donijelo sljedeći

**ZAKLJUČAK**

Prihvaća se Izvještaj o korištenju proračunske zalihe za ožujak i travanj 2019. godine utvrđenih u Proračunu Grada Samobora za 2019. godinu i projekciji za 2020. i 2021. godinu u tekstu kako slijedi:

* sredstva proračunske zalihe utvrđena u Proračunu Grada Samobora za 2019. godinu i projekciji za 2020. i 2021. godinu za ožujak i travanj 2019. godine nisu korištena.

**AD25.)**

 **MIRAN ŠOIĆ** - Prelazimo na dvadesetpetu točku dnevnog reda - Ostale informacije.

Samo da kažem da je Odbor za dodjelu nagrada i priznanja zasjedao i donio je odluku o raspisivanju Natječaja, on je jučer na WEB stranicama objavljen, a dobit ćete u pisanom obliku kao vijećnici i kao predsjednici mjesnih odbora i gradskih četvrti i svi oni koji svake godine dobivaju. Tako da smo krenuli nešto malo ranije, a do 16. kolovoza o.g. se primaju prijave, lani je bilo prigovora da je prekratki rok.

Sljedeća sjednica će biti početkom sedmog mjeseca, tamo negdje do desetoga.

Da li ima još netko pitanja?

S obzirom da se nitko ne javlja pa samo da još kažem da je gosp. Skendrović zadnji puta pitao o Starom gradu, pa da kažem da vam je pisanim putem upućen odgovor, a da li je zadovoljan odgovorom u to ne ulazim. To je bilo postavljeno kao vijećničko pitanje i pristup informacija o Starom gradu, s njegove strane, pa tako da se zna da je to odgovoreno.

Odgovor o Langovoj dobit ćete u pisanom obliku.

 Ako se više nitko ne javlja za riječ zahvaljujem se na suradnji i zaključujem raspravu.

S obzirom da se više nitko ne javlja za riječ, a Dnevni red današnje sjednice je iscrpljen, predsjednik Gradskog vijeća Grada Samobora zaključuje 18. sjednicu Gradskog vijeća Grada Samobora.

 Dovršeno u 18.00 sati.

**ZAPISNIČARKA PROČELNICA PREDSJEDNIK**

**Nada Gorišek Valentina Horvat, dipl.iur. Miran Šoić**